CELEX: 52012PC0372
Language: lt
Date: 2012-07-11
Title: Pasiūlymas EUROPOS PARLAMENTO IR TARYBOS DIREKTYVA dėl kolektyvinio autorių teisių ir gretutinių teisių administravimo ir daugiateritorių licencijų naudoti muzikos kūrinius internete teikimo vidaus rinkoje

|
			
		
		
		52012PC0372
		
			Pasiūlymas EUROPOS PARLAMENTO IR TARYBOS DIREKTYVA dėl kolektyvinio autorių teisių ir gretutinių teisių administravimo ir daugiateritorių licencijų naudoti muzikos kūrinius internete teikimo vidaus rinkoje /* COM/2012/0372 final - 2012/0180 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
1.1.        Pasiūlymo pagrindas ir
tikslai
Šiuo direktyvos pasiūlymu siekiama
sukurti tinkamą kolektyvinio teisių, kurias teisių
turėtojų vardu administruoja kolektyvinio teisių administravimo
asociacijos, administravimo teisinę sistemą, nustatant taisykles,
užtikrinančias geresnį visų kolektyvinio teisių
administravimo asociacijų valdymą ir didesnį skaidrumą, bei
skatinant autoriams atstovaujančias kolektyvinio teisių
administravimo asociacijas teikti daugiateritores licencijas naudoti
autorių muzikos kūrinius ir supaprastinant jų teikimo
būdus.
Teikiant paslaugas, kurių metu naudojami
saugomi autoriaus kūriniai, pvz., dainos, muzikos kompozicijos ar kiti
saugomi objektai (fonogramos ar kūrinio atlikimas), būtina
turėti atitinkamo autorių teisių ar gretutinių teisių
turėtojo suteiktą licenciją. Tokios paslaugos gali būti
teikiamos įprastu būdu, pvz. rodant filmą kino teatre arba
grojant muziką koncertų salėje, tačiau vis dažniau jos
teikiamos ir internetu. Tam iš visų skirtingų kategorijų
teisių turėtojų (autorių, atlikėjų,
prodiuserių) reikia gauti licenciją. Kai kuriuose sektoriuose
licencijas dažniausiai tiesiogiai teikia pavieniai teisių turėtojai
(pvz., filmų prodiuseriai), o kituose sektoriuose ypač svarbus vaidmuo
tenka kolektyviniam teisių, ypač muzikos kūrinių
autorių teisių, administravimui. Kolektyviniu administravimu beveik
išskirtinai grindžiamas ir tam tikrų formų naudojimas, pvz.,
atlikėjų ir įrašų gamintojų teisės į
atlyginimą už fonogramų transliavimą ir viešą
atlikimą. 
Teisių turėtojai paveda savo
teisių valdymą kolektyvinio teisių administravimo asociacijoms,
kurios šias teises administruoja jų vardu. Šios asociacijos taip pat
teikia paslaugas teisių turėtojams ir naudotojams – teikia licencijas
naudotojams, administruoja pajamas už teisių naudojimą ir teisių
turėtojams mokėtinas sumas, užtikrina jų teisių
įgyvendinimą. Kolektyvinio teisių administravimo asociacijos
ypač svarbios tokiais atvejais, kai derėtis su pavieniais
kūrėjais būtų nepatogu ir pareikalautų pernelyg
didelių sandorių išlaidų. Suteikdamos galimybių mažesniems
ir ne tokiems žinomiems repertuarams pasiekti rinką, jos atlieka
svarbų darbą saugant ir skatinant kultūrinės raiškos įvairovę.
Manoma, kad reikia imtis veiksmų dviejose
srityse. 
Pirmiausia visų sektorių
kolektyvinio teisių administravimo paslaugos nariams ir naudotojams
turėtų tapti veiksmingesnės, tikslesnės ir
skaidresnės, o atskaitomybė turėtų būti didinama.
Pernelyg lėtai diegiamos naujovės neigiamai veikia naujų produktų
ir paslaugų pasiūlą vartotojams ir paslaugų teikėjams,
kadangi kyla kliūčių teikti naujoviškas paslaugas, ypač
internetu. Siekiant užtikrinti tinkamą paslaugų, kurių metu
naudojami autorių teisėmis ir gretutinėmis teisėmis saugomi
kūriniai ar objektai, teikimą vidaus rinkoje, kolektyvinio
teisių administravimo asociacijos turėtų būti
įpareigotos pritaikyti savo veiklos metodus kūrėjų,
paslaugų teikėjų, vartotojų ir visos Europos ekonomikos
labui. Kadangi asociacijos vietos ar užsienio teisių turėtojų
vardu teikia licencijas, kuriomis suteikiamos teisės naudoti
kūrinius, jų veikimas turi itin didelę įtaką tų
teisių naudojimui vidaus rinkoje. Kilo abejonių dėl kai
kurių asociacijų veiklos skaidrumo, valdymo ir teisių
turėtojų vardu surinktų pajamų už teisių
naudojimą tvarkymo. Susirūpinimas visų pirma išreikštas
apskritai dėl tam tikrų asociacijų atskaitomybės jų
nariams ir konkrečiai dėl jų finansų valdymo. Kai kurios
kolektyvinio teisių administravimo asociacijos dar nėra išsprendusios
prisitaikymo prie bendrosios rinkos tikrovės ir poreikių uždavinio. 
Antra, plėtojant kultūros turinio
internete bendrąją rinką atsirado poreikis keisti autorių
teisių (visų pirma muzikos kūrinių autorių
teisių) licencijų teikimo tvarką, nes internetinių muzikos
paslaugų teikėjai susiduria su sunkumais įsigydami
sudėtinio repertuaro licencijas, galiojančias daugiau nei vienos
valstybės narės teritorijoje. Nors internetinių muzikos
paslaugų teritorinį susiskaidymą nulemia keli veiksniai,
įskaitant komercinius teikėjų sprendimus, didesnį
dėmesį reikėtų skirti sunkumams, su kuriais susiduriama
siekiant gauti daugiateritores licencijas. Tokia padėtis lėmė
šių paslaugų rinkos ES susiskaidymą, dėl kurio
internetinių muzikos paslaugų teikėjai teikia mažiau
internetinių muzikos paslaugų, taigi suteikiama mažiau licencijų
naudoti muzikos kūrinius ir už tai autoriams atlyginama mažiau, nei
būtų galima. Dėl šio susiskaidymo vartotojai turi mažiau
galimybių susipažinti su kuo įvairesniais muzikiniais kūriniais.
Kadangi kitose srityse tokių spręstinų sunkumų dėl
kolektyvinio teisių administravimo nekyla, reikia spręsti
konkrečiai kolektyvinio muzikos kūrinių autorių teisių
administravimo klausimą. Siekiant, kad ši padėtis pagerėtų,
būtina skatinti teisėtą muzikos internete pasiūlą ES. 
Todėl šiuo pasiūlymu siekiama: a)
gerinti kolektyvinio teisių administravimo asociacijų valdymo ir
skaidrumo standartus, kad teisių turėtojai galėtų jas
veiksmingiau kontroliuoti, o jų administravimo veiksmingumas padidėtų,
ir b) sudaryti palankias sąlygas kolektyvinio muzikos kūrinių
autorių teisių administravimo asociacijoms teikti daugiateritores
licencijas internetinėms paslaugoms.
1.2.        Bendrosios aplinkybės
Šis pasiūlymas pateiktas pagal Europos
skaitmeninę darbotvarkę[1]
ir strategiją „Europa 2020“, kuria siekiama pažangaus, tvaraus ir
integracinio augimo[2].
Bendrosios rinkos akte[3]
Komisija nurodė, kad intelektinė nuosavybė yra viena iš
sričių, kuriose reikia imtis veiksmų, ir pabrėžė, kad
interneto amžiuje kolektyvinis administravimas turi tapti vis labiau tarpvalstybiniu,
galbūt reikėtų teikti licencijas net ES mastu, kad jos
galiotų kelių valstybių narių teritorijose. Komunikate
„Intelektinės nuosavybės teisių bendroji rinka“[4] Komisija pranešė, kad ji
pateiks kolektyvinio autorių teisių ir gretutinių teisių administravimo
teisinės sistemos pasiūlymą. Šio pasiūlymo dėl
teisės akto svarba taip pat pabrėžta Komisijos komunikate „Europos
vartotojų darbotvarkė“[5].
SESV 167 straipsnyje reikalaujama, kad
Sąjunga imdamasi veiksmų atsižvelgtų į kultūros
aspektus, visų pirma siekdama gerbti ir skatinti savo kultūrų
įvairovę. 
Technologija, sparčiai kintantis
skaitmeninio verslo modelių pobūdis ir didėjantis vartotojų
internete savarankiškumas skatina nuolat vertinti, ar galiojančiuose
autorių teisių įstatymuose nustatytos tinkamos paskatos ir ar
teisių turėtojams, teisių naudotojams ir vartotojams sudarytos
sąlygos pasinaudoti moderniųjų technologijų teikiamomis
galimybėmis. Šis pasiūlymas neturėtų būti vertinamas
atskirai – jis yra priemonių, kurias Komisija siūlo arba planuoja
siūlyti, siekdama sudaryti palankesnes sąlygas licencijų
teikimui ir apskritai suteikti galimybę naudotis patraukliu skaitmeniniu
turiniu, ypač tarpvalstybiniu mastu, dalis. Šiame pasiūlyme
sprendžiamas ne vien kolektyvinio teisių administravimo asociacijų
veikimo klausimas, Komisija taip pat svarsto, ar reikalingos kitos
priemonės, apskritai sudarančios palankesnes sąlygas licencijoms
teikti, nepriklausomai nuo to, ar jas teikia pavieniai teisių
turėtojai, asmenys, kuriems teisės perduotos, ar kolektyvinio
administravimo asociacijos. Svarstomas, be kita ko, teisių teritoriškumo
klausimas ir jo poveikis licencijų naudoti tam tikrą turinį ar
paslaugas teikimui.
Be to, remdamasi Europos skaitmenine
darbotvarke, Komisijos komunikatais „Intelektinės nuosavybės
teisių bendroji rinka“ ir „Darni sistema, kuria siekiama padidinti
pasitikėjimą bendrąja skaitmenine elektroninės prekybos ir
internetu teikiamų paslaugų rinka“[6]
ir vykdydama tolesnius su Žaliąja knyga dėl audiovizualinių
kūrinių platinimo internetu Europos Sąjungoje[7] susijusius veiksmus, Komisija
atlieka išsamią teisinę ir ekonominę analizę dėl
autorių teisių ir gretutinių teisių, susijusių su
platinimu internetu bendrojoje rinkoje, apimties ir veikimo, įskaitant
tai, ar galiojančios autorių teisių išimtys ir apribojimai,
nustatyti Direktyvoje 2001/29/EB dėl autorių teisių ir
gretutinių teisių informacinėje visuomenėje tam tikrų
aspektų suderinimo[8],
turi būti atnaujinti ar papildomai suderinti ES lygmeniu.
1.3.        Pasiūlymo srityje
galiojančios nuostatos
Nors kai kuriose iš esamų autorių
teisių srities direktyvų[9]
kolektyvinio teisių administravimo asociacijų vykdomas teisių
administravimas minimas, nė viena iš jų netaikoma šių
asociacijų modus operandi.
Komisijos rekomendacijoje 2005/737/EB dėl
kolektyvinio tarptautinio autorių teisių ir gretutinių
teisių administravimo teisėtų internetu teikiamų muzikos
paslaugų srityje[10]
valstybės narės raginamos skatinti reguliavimo aplinką,
pritaikytą autorių teisių ir gretutinių teisių teikti
teisėtas internetines muzikos paslaugas administravimui, ir gerinti
kolektyvinio teisių administravimo asociacijų valdymą ir
skaidrumo standartus. Kadangi rekomendacija nėra privaloma priemonė,
ji buvo nepakankamai gerai savanoriškai įgyvendinta. 
1.4.        Derėjimas su kitomis
politikos sritimis
Šiuo pasiūlymu papildoma 2006 m.
gruodžio 12 d. Direktyva 2006/123/EB dėl paslaugų vidaus rinkoje[11], kurios tikslas – sukurti
teisinę sistemą, užtikrinančią įsisteigimo laisvę
ir laisvą paslaugų judėjimą tarp valstybių narių.
Kolektyvinio teisių administravimo asociacijoms taikoma Direktyva 2006/123/EB,
nes jos teikia kolektyvinio administravimo paslaugas.
Pasiūlymas yra svarbus siekiant apsaugoti
autorių teises ir gretutines teises. Šiuo atžvilgiu esminės
tarptautinės priemonės yra Berno konvencija dėl literatūros
ir meno kūrinių apsaugos, Romos konvencija dėl
atlikėjų, fonogramų gamintojų ir
transliuojančiųjų organizacijų apsaugos, Pasaulio prekybos
organizacijos sutartis dėl intelektinės nuosavybės teisių
aspektų, susijusių su prekyba, Pasaulinės intelektinės
nuosavybės organizacijos autorių teisių sutartis ir
Pasaulinės intelektinės nuosavybės organizacijos atlikimų
ir fonogramų sutartis. Jungtinių Tautų Švietimo, mokslo ir
kultūros organizacijos konvencijoje dėl kultūrinės raiškos
įvairovės apsaugos ir skatinimo, kuria Europos Sąjungos
įsipareigojimai pradedami taikyti tarptautiniu lygmeniu, intelektinės
nuosavybės svarba taip pat pažymima.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
2.1         Viešos konsultacijos
Pasiūlymas parengtas po išsamių
diskusijų ir konsultacijų su suinteresuotosiomis šalimis – autoriais,
leidėjais, atlikėjais, prodiuseriais, kolektyvinio teisių
administravimo asociacijomis, komerciniais naudotojais, vartotojais ir
valstybinėmis organizacijomis. 
Jame atsižvelgiama į nuomones, išsakytas
per viešas konsultacijas „Turinys internete“[12].
Šių konsultacijų tikslas – skatinti tolesnius svarstymus ir
diskusijas apie galimus Europos masto sprendimus susiduriant su turinio
skaitmeninimo iššūkiais, įskaitant paprastesnę ir spartesnę
atsiskaitymo už teisių naudojimą tvarką, kartu užtikrinant, kad
teisių turėtojams būtų sąžiningai ir tinkamai
atlyginama. Konsultacijose išskirtinis dėmesys skirtas kolektyvinio
teisių administravimo asociacijų skaidrumui bei valdymui ir
tarpvalstybiniam teisių teikti internetines muzikos paslaugas
administravimui. Keletas respondentų teigė, kad atsiradus galimybei
naudoti sudėtinį muzikos repertuarą, būtų
paprasčiau už teises atsiskaityti ir jas gauti. Keletas autorių
asociacijų, leidėjų ir komercinių naudotojų pageidavo,
kad kolektyvinio teisių administravimo asociacijų valdymo ir
skaidrumo klausimai būtų svarstomi toliau. Vartotojų asociacijos
iš esmės pritarė reguliavimo iniciatyvai (t. y. privalomos
teisinės priemonės priėmimui).
2010 m. Komisija konsultavosi su
kolektyvinio teisių administravimo asociacijomis ir internetinių
muzikos paslaugų teikėjais. Ji taip pat surengė viešą
svarstymą[13]
kolektyvinio teisių administravimo ES tema, kuriame dalyvavo beveik 300
suinteresuotųjų šalių. Per šias konsultacijas patvirtinti jau
anksčiau nustatyti kolektyvinio teisių administravimo trūkumai
ir nustatyta, kad reikia gerinti kolektyvinio teisių administravimo
valdymo bei skaidrumo standartus ir sukurti paprastesnę licencijų
naudoti muzikos kūrinius internete teikimo sistemą. 
2.2         Tiriamųjų
duomenų rinkimas ir naudojimas
Nepriklausomo tyrimo nebuvo.
2.3         Poveikio vertinimas
Poveikio vertinime nagrinėjamos dvi
grupės siūlomų galimybių spręsti: a) problemoms,
susijusioms su tam tikrų kolektyvinio teisių administravimo
asociacijų taikomų valdymo ir skaidrumo standartų trūkumu,
dažnai lemiančiu netinkamą šių asociacijų finansų
valdymą; b) problemoms, kylančioms dėl prasto tam tikrų
autoriams atstovaujančių kolektyvinio teisių administravimo asociacijų
pasirengimo teikti daugiateritores licencijas naudoti kūrinius internete
pagal šios srities veiklai keliamus reikalavimus ir teisinio
neapibrėžtumo, dėl kurio tampa sudėtingiau jungti muzikos
kūrinių repertuarus. 
Kolektyvinio teisių administravimo
asociacijų valdymo ir skaidrumo politikos galimybės:
–                        
Išlaikius status quo (A1), pasikliaujant
rinkos ir tarpusavio spaudimu (įskaitant savireguliaciją),
nebūtų išspręstos tarpvalstybinio masto problemos (pvz.,
autorių atlyginimų srautų kontrolės).
–                        
Užtikrinus geresnį esamų ES
teisės aktų vykdymą (A2) ir nacionaliniu lygmeniu
nuosekliau taikant juose nustatytus principus nebūtų suvienodintos
kolektyvinio teisių administravimo asociacijų veikimo sąlygos.
Liktų neišspręstos problemos, kurioms esami principai netaikomi.
–                        
Esamų principų kodifikavimas (A3) teisės aktuose įtvirtintų Teisingumo Teismo praktikoje,
Komisijos priimtuose antimonopoliniuose sprendimuose ir Rekomendacijoje 2005/737/EB
suformuluotus principus, tačiau nebūtų atsižvelgta į
neseniai nustatytas problemas, susijusias su finansiniu skaidrumu ir
teisių turėtojų vykdoma kontrole.
–                        
Nustačius valdymo ir skaidrumo sistemą
(A4) būtų kodifikuoti esami principai ir sukurta nuodugnesnė
valdymo ir skaidrumo taisyklių sistema, taigi atsirastų daugiau
galimybių kontroliuoti kolektyvinio teisių administravimo
asociacijas.
Siekiant spręsti kolektyvinių
autorių teisių licencijų naudoti muzikos kūrinius internete
teikimo problemas, išnagrinėtos šios politikos galimybės:
–                        
Išlaikius status quo (B1) vidaus rinka išliktų
susiskaidžiusi, nes licencijų internetinėms paslaugoms teikimas
toliau būtų painus ir nelengvas.
–                        
Įvedus Europos licencijų pasą (B2)
būtų paskatintas savanoriškas repertuarų jungimas, siekiant
naudoti muzikos kūrinius internete ES mastu, ir licencijų teikimas
naudojantis daugiateritorių licencijų teikimo infrastruktūra.
Jame būtų nustatytos bendros taisyklės visiems kolektyvinio
teisių administravimo licencijų teikėjams visoje ES, o
kolektyvinio teisių administravimo asociacijoms būtų daromas
konkurencinis spaudimas kurti veiksmingesnę licencijų teikimo
tvarką.
–                        
Tiesiogiai teikiant papildomas licencijas (B3) teisių turėtojams būtų suteikta galimybė
patiems tiesiogiai teikti licencijas naudotojams neatšaukiant kolektyvinio
teisių administravimo asociacijoms suteiktų įgaliojimų tas
teises administruoti. Tai skatintų asociacijų konkurenciją,
tačiau nebūtų nustatytos būtinosios bendrosios
taisyklės licencijų teikėjams, be to, neaišku, ar tai paskatintų
kurti sudėtinius repertuarus.
–                        
Platesnio masto kolektyvinių licencijų
teikimu ir kilmės šalies principu (B4)
būtų įtvirtinta nuostata, kad visos kolektyvinio teisių
administravimo asociacijos, jeigu jos yra atstovaujamojo pobūdžio, turi
įgaliojimus teikti universalias licencijas naudoti visą
repertuarą internete. Taikant šią galimybę kolektyvinio
teisių administravimo asociacijos nebūtų paskatintos dirbti
veiksmingiau ar supaprastinti daugiateritorių licencijų teikimo
tvarką (dėl galimybės atsisakyti kolektyvinio teisių
administravimo, o tai dar labiau skatintų repertuarų atskyrimą).
–                        
Įsteigus centrinį portalą (B5)
kolektyvinio teisių administravimo asociacijos, sutelkusios savo
repertuarus galėtų teikti daugiateritores licencijas vienu sandoriu,
koordinuojamu per portalą. Kyla rimtų abejonių dėl šios
galimybės suderinamumo su konkurencijos teise.
Atidžiai apsvarsčius kiekvieno metodo
privalumus ir trūkumus, pasirinktos A4 ir B2 galimybės.
3.           TEISINIAI PASIŪLYMO ASPEKTAI
3.1.        Teisinis pagrindas 
Kadangi
siūloma direktyva sudaromos palankesnės sąlygos laisvam
paslaugų teikimui, šis pasiūlymas grindžiamas SESV 50 straipsnio 2
dalies g punktu, 53 ir 62 straipsniais. Nustačius esminius kolektyvinio
teisių administravimo asociacijų valdymo ir skaidrumo standartus
būtų apsaugoti narių ir naudotojų interesai, taip pat
palengvinamas ir skatinamas kolektyvinio administravimo paslaugų teikimas
tarpvalstybiniu mastu, visų pirma dėl to, kad asociacijos paprastai
administruoja kitų valstybių narių teisių
turėtojų teises (be kita ko, pagal vadinamuosius atstovavimo
susitarimus, kuriuos kolektyvinio teisių administravimo asociacijos sudaro
su kitose valstybėse narėse įsteigtomis asociacijomis), ir
tarpvalstybiniai autorių atlyginimų srautai. Be to, išsprendus
kolektyviniam teisių administravimui Europoje taikomų taisyklių
nenuoseklumo problemą, bus sudarytos palankios sąlygos laisvam
visų paslaugų, grindžiamų autorių teisėmis ir
gretutinėmis teisėmis saugomo turinio naudojimu, judėjimui.
Visų pirma dėl veiksmų, kuriais siekiama paprasčiau teikti
daugiateritores licencijas internetinių paslaugų teikėjams, taps
gerokai lengviau platinti muzikos kūrinius internete ir juos pasiekti.
3.2.        Subsidiarumas ir
proporcingumas
Vadovaujantis subsidiarumo
principu (SESV 5 straipsnio 3 dalis) būtina imtis ES lygmens veiksmų,
nes nacionalinė ir ES lygmens teisinė sistema pasirodė esanti
nepakankama šioms problemoms spręsti. Sąjunga jau yra priėmusi
teisės aktų, kuriais vienodinamos kolektyvinio teisių
administravimo asociacijų administruojamos pagrindinės teisių
turėtojų teisės[14]
ir kuriuose nustatyta, kad šios teisės tarpvalstybiniu mastu vidaus
rinkoje turėtų būti administruojamos palyginamu, veiksmingu ir
skaidriu būdu. Be to, valstybės narės negali deramai pasiekti
siūlomo veiksmo tikslų ir jų dėl tarpvalstybinio
problemų pobūdžio būtų geriau siekti ES lygmeniu. 
–                        
Valdymo ir skaidrumo atžvilgiu didžiąją
dalį autorių atlyginimų kolektyvinio teisių administravimo
asociacijos surenka už nevietinį repertuarą. Tai, kad asociacijos
nariai neturi galimybės prižiūrėti savo asociacijos veiklą,
tampa dar opesne problema užsienyje esančių teisių
turėtojų atveju. Kadangi šie teisių turėtojai nėra
atitinkamų kolektyvinio teisių administravimo asociacijų nariai,
jie menkai išmano asociacijų, veikiančių jų asociacijos
vardu, sprendimų priėmimo procesą ir neturi jam beveik jokios
įtakos. Siekiant apsaugoti ES teisių turėtojų interesus,
visi autorių atlyginimų srautai, ypač tarpvalstybiniai, turi
būti skaidrūs ir pateikti ataskaitose. Mažai tikėtina, kad
ateityje valstybės narės užtikrins skaidrumą, kuris yra
būtinas, kad teisių turėtojai galėtų naudotis savo
teisėmis kitose valstybėse. ES įsikišimas – tai vienintelis
būdas užtikrinti naudojimąsi teisėmis, ypač sistemingą
autorių atlyginimo surinkimą ir paskirstymą visoje ES.
–                        
Pagal apibrėžtį daugiateritorių
licencijų naudoti muzikos kūrinius internete teikimas yra
tarpvalstybinio pobūdžio. Taigi taisykles, skirtas užtikrinti sklandžiam
daugiateritorių licencijų teikimui, geriau nustatyti ES lygmeniu, nes
valstybės narės negalėtų parengti taisyklių, kuriomis
būtų nuosekliai reglamentuota tarpvalstybinė kolektyvinio
teisių administravimo asociacijų veikla. 
Pasiūlyme
laikomasi proporcingumo principo (ES sutarties 5 straipsnio 4 dalis),
nes jo nuostatomis reglamentuojama tik tai, kas būtina nustatytiems
tikslams pasiekti. Siūlomose valdymo ir skaidrumo taisyklėse
daugiausia susisteminta galiojanti Teisingumo Teismo praktika, susijusi su
Komisijos priimtais sprendimais antimonopolinės politikos srityje[15]. Jomis taip pat atsižvelgiama
į kolektyvinio teisių administravimo asociacijų dydį ir
leidžiama valstybėms narėms mažiausioms asociacijoms netaikyti tam
tikrų reikalavimų, kurie gali būti neproporcingi.
Daugiateritorių licencijų naudoti muzikos kūrinius internete
teikimo taisyklės taikomos tik autorių teisėms ir jomis
nustatomi būtinieji principai, kurių reikia, kad skaitmeniniame
amžiuje veiktų veiksminga ir moderni licencijų teikimo sistema ir
būtų užtikrinta galimybė naudoti sudėtinį
repertuarą, įskaitant specifinius ir ne tokius populiarius muzikos
kūrinius. Tam yra numatytos atitinkamos apsaugos priemonės, pvz.,
kolektyvinio teisių administravimo asociacija galės nuspręsti
teikti daugiateritores savo repertuaro licencijas pati arba patikėti tai
kitoms asociacijoms; autoriai galės atsisakyti asociacijos,
nepageidaujančios tiesiogiai teikti daugiateritorių licencijų ar
leisti jų vardu tai daryti kitai asociacijai, paslaugų. 
3.3.        Pasirinkta teisinė
priemonė
Komisija teikia
direktyvos pasiūlymą pagal SESV 50 straipsnio 2 dalies g punkte, 53
ir 62 straipsniuose išdėstytus reikalavimus. Be to, direktyva numatoma
galimybė šių tikslų siekti lanksčiai ir atsižvelgiama
į tai, kad valstybėse narėse kolektyvinio teisių
administravimo asociacijų juridinis statusas ir priežiūros būdai
skiriasi. 
3.4.        Pasiūlymo paaiškinimas
3.4.1.     Taikymo sritis ir
sąvokų apibrėžtys
I antraštinėje dalyje išdėstomos bendrosios nuostatos dėl dalyko (1 straipsnis),
taikymo srities (2 straipsnis) ir apibrėžčių (3
straipsnis). Direktyva taikoma: i) kolektyvinio teisių administravimo
asociacijų vykdomam autorių teisių ir gretutinių
teisių administravimui, neatsižvelgiant į jų veiklos
sektorių (II antraštinė dalis)[16],
ir ii) kolektyvinio autorių teisių administravimo asociacijų
vykdomam daugiateritorių licencijų naudoti muzikos kūrinius
internete teikimui (III antraštinė dalis). I ir II antraštinės dalys
taip pat taikomos asociacijoms, kurios teikia daugiateritores licencijas pagal
III antraštinę dalį. 
3.4.2.     Kolektyvinio teisių
administravimo asociacijos 
II antraštinėje dalyje nustatomos organizacinės ir skaidrumo taisyklės, taikomos
visų rūšių kolektyvinio teisių administravimo asociacijoms.
1 skyriuje
nustatomos kolektyvinio teisių administravimo asociacijų narystę
ir struktūrą reglamentuojančios taisyklės. 4 straipsnyje
išdėstomi tam tikri reikalavimai, taikytini kolektyvinio teisių
administravimo asociacijų ir teisių turėtojų santykiams. 5
straipsnyje užtikrinama teisių turėtojų teisė suteikti
leidimą pasirinktai kolektyvinio teisių administravimo asociacijai
administruoti teises ir tą leidimą iš dalies arba visiškai panaikinti.
Kolektyvinio teisių administravimo asociacijos turėtų
pagrįsti savo narystės ir dalyvavimo priimant vidaus sprendimus
taisykles objektyviais kriterijais (6 straipsnis). 7 straipsnyje
nustatomi būtinieji visuotinio narių susirinkimo įgaliojimai. 8
straipsnyje reikalaujama, kad kolektyvinio teisių administravimo
asociacijos, atsižvelgdamos į skirtingus institucinius susitarimus
valstybėse narėse, įsteigtų priežiūros funkciją
atliekantį organą ir taip suteiktų savo nariams galimybę
stebėti bei kontroliuoti asociacijų valdymą. 9 straipsnyje
nustatomos tam tikros prievolės, kuriomis užtikrinama, kad kolektyvinio
teisių administravimo asociacijos būtų valdomos apdairiai ir
patikimai. 
2 skyriuje
nustatomos kolektyvinio teisių administravimo asociacijų finansų
valdymo taisyklės:
–                        
už atstovaujamų teisių naudojimą
surinktos pajamos turi būti atskirtos nuo asociacijai priklausančio
turto ir valdomos laikantis griežtų reikalavimų (10 straipsnis);

–                        
kolektyvinio teisių administravimo asociacija
susitarimuose su teisių turėtojais privalo nurodyti taikomus
atskaitymus ir užtikrinti nariams ir teisių turėtojams vienodas
galimybes naudotis visomis socialinėmis, kultūros ar švietimo
paslaugomis, kurios yra finansuojamos atskaitymų lėšomis (11
straipsnis);
–                        
kolektyvinio teisių administravimo asociacijos
privalo nepagrįstai nedelsdamos sumokėti teisių turėtojams
tikslias mokėtinas sumas ir stengtis nustatyti teisių
turėtojų tapatybę (12 straipsnis).
3 skyriuje
nustatomas vienodo požiūrio reikalavimas, taikomas teisėms, kurias
pagal atstovavimo susitarimą kolektyvinio teisių administravimo
asociacija administruoja kitos asociacijos vardu (13 straipsnis).
Nenumatyta jokia galimybė atskaityti kitai kolektyvinio teisių
administravimo asociacijai priklausančių sumų be jos aiškaus
sutikimo, o kitoms kolektyvinio teisių administravimo asociacijoms turi
būti sumokamos tikslios joms mokėtinos sumos (14 straipsnis).
4 skyriuje
reikalaujama, kad kolektyvinio teisių administravimo asociacijų ir
naudotojų derybos vyktų sąžiningai. Tarifai turėtų
būti pagrįsti objektyviais kriterijais ir atitikti teisių
prekybos vertę bei faktiškai asociacijos teikiamą paslaugą (15
straipsnis). 
5 skyriuje
(skaidrumas ir ataskaitų teikimas) kolektyvinio teisių administravimo
asociacijos įpareigojamos atskleisti: 
–                        
teisių turėtojams informaciją apie
surinktas ir išmokėtas sumas, taikytus administravimo mokesčius ir
kitus atskaitymus (16 straipsnis);
–                        
kitoms asociacijoms informaciją apie
teisių administravimą pagal atstovavimo susitarimus (17 straipsnis);
–                        
paprašius informaciją teisių
turėtojams, kitoms asociacijoms ir naudotojams (18 straipsnis);
–                        
viešai skelbtiną informaciją apie
asociacijos struktūrą ir veiklą (19 straipsnis);
–                        
metinę skaidrumo ataskaitą,
įskaitant valdymo principus ir jų įgyvendinimą, finansines
ataskaitas ir t. t. (20 straipsnis).
3.4.3.     Kolektyvinio autorių
teisių administravimo asociacijų vykdomas daugiateritorių
licencijų naudoti muzikos kūrinius internete teikimas
III antraštinėje dalyje nustatomos
sąlygos, kurių privalo laikytis kolektyvinio autorių teisių
administravimo asociacija, teikdama daugiateritores licencijas naudoti muzikos
kūrinius internete (21 straipsnis):
–                        
sugebėti veiksmingai ir skaidriai tvarkyti
tokių licencijų naudojimui reikalingus duomenis (pvz., nustatyti savo
muzikos kūrinių repertuarą, stebėti jo naudojimą),
naudojantis sparčiai veikiančia ir patikima duomenų baze,
kurioje galima rasti reikalingus duomenis (22 straipsnis);
–                        
teikti skaidrią informaciją apie
atstovaujamą muzikos kūrinių repertuarą, naudojamą
internete (23 straipsnis);
–                        
suteikti galimybę teisių turėtojams
ir kitoms asociacijoms patikslinti atitinkamus duomenis ir užtikrinti jų
tikslumą (24 straipsnis);
–                        
stebėti faktinį kūrinių,
kuriems naudoti suteiktos licencijos, naudojimą, sugebėti tvarkyti
naudojimo ataskaitas ir pateikti sąskaitas. Būtina nustatyti
tvarką, kuria vadovaudamiesi naudotojai galėtų pareikšti
abejones dėl sąskaitų tikslumo (pvz., siekiant išvengti dvigubo
sąskaitų išrašymo). Jei įmanoma, reikėtų taikyti
atitinkamus sektoriaus standartus (25 straipsnis);
–                        
nedelsiant sumokėti teisių
turėtojams ir kolektyvinio autorių teisių administravimo
asociacijoms mokėtinas sumas ir suteikti jiems informacijos apie
panaudotus kūrinius bei su jų teisėmis susijusius finansinius
duomenis (pvz., surinktas ir atskaičiuotas sumas) (26 straipsnis).
Kolektyvinio teisių administravimo
asociacija gali nuspręsti neteikti daugiateritorių licencijų
naudoti muzikos kūrinius internete, tačiau ji gali toliau teikti
nacionalines licencijas savo repertuarui ir (arba) nacionalines licencijas
kitų asociacijų repertuarui pagal savitarpio susitarimus. Tačiau
kultūrų įvairovės, muzikos paslaugų teikėjų,
norinčių pasiūlyti kuo visapusiškesnę paslaugą visoje
Europoje, ir apskritai vartotojų labui siekiant užtikrinti galimybę
lengvai jungti repertuarus, taikomos konkrečios apsaugos priemonės,
skirtos užtikrinti, kad daugiateritorės licencijos galėtų
būti teikiamos visų kolektyvinio teisių administravimo
asociacijų repertuarui:
–                        
kolektyvinio teisių administravimo asociacija
gali paprašyti kitos asociacijos, teikiančios daugiateritores licencijas
įvairiems repertuarams, kad ši nediskriminacinėmis sąlygomis ir
neišimtine tvarka atstovautų jos repertuarui, teikdama daugiateritores
licencijas šį repertuarą naudoti (28 straipsnis). Asociacija,
kuriai pateikiamas toks prašymas, negali atsisakyti, jei ji tuo pačiu
tikslu jau atstovauja (arba siūlosi atstovauti) teisėms į vienos
ar daugiau asociacijų repertuarą (29 straipsnis); 
–                        
po pereinamojo laikotarpio teisių
turėtojai gali patys teikti (tiesiogiai arba per tarpininkus) savo
teisių naudoti kūrinius internete licencijas, jei jiems atstovaujanti
kolektyvinio teisių administravimo asociacija neteikia
daugiateritorių licencijų arba nėra sudariusi kurio nors iš
anksčiau minėtų susitarimų (30 straipsnis).
Kolektyvinio teisių administravimo
asociacija gali užsakyti paslaugas, susijusias su jos teikiamomis
daugiateritorėmis licencijomis, jei tai neturi poveikio jos atsakomybei
teisių turėtojams, internetinių paslaugų teikėjams ar
kitoms asociacijoms (27 straipsnis). III antraštinė dalis taip pat
turi būti taikoma kolektyvinio teisių administravimo asociacijų,
kurioms taikoma ši antraštinė dalis, patronuojamosioms įmonėms (31
straipsnis).
Siekiant veiksmų laisvės,
reikalingos licencijų teikti naujoviškas internetines paslaugas
(t. y. pradėtas teikti visuomenei ne seniau nei prieš trejus metus)
teikimui paskatinti, kolektyvinio teisių administravimo asociacijoms
leidžiama tokias licencijas teikti, nereikalaujant jų naudoti kaip
precedento kitų licencijų sąlygoms nustatyti (32 straipsnis).
Išimties tvarka kolektyvinio teisių administravimo asociacijos
neprivalo laikytis III antraštinėje dalyje nustatytos tvarkos, teikdamos
daugiateritores licencijas transliuotojams internete naudoti jų radijo ir
televizijos programas, kuriose naudojami muzikos kūriniai (33
straipsnis).
3.4.4.     Vykdymo užtikrinimo
priemonės 
IV antraštinėje dalyje reikalaujama, kad
kolektyvinio teisių administravimo asociacijos nustatytų savo nariams
ir teisių turėtojams skundų nagrinėjimo ir ginčų
sprendimo tvarką (34 straipsnis). Taip pat turėtų
būti parengta tvarka, kurios laikantis sprendžiami naudotojų ir
asociacijų ginčai dėl licencijų teikimo sąlygų (35
straipsnis). Galiausiai tam tikri kolektyvinio teisių administravimo
asociacijų ir naudotojų, teisių turėtojų ar kitų
asociacijų ginčai, susiję su daugiateritorių licencijų
teikimu, turėtų būti nagrinėjami naudojantis nepriklausoma
ir nešališka alternatyvaus ginčų sprendimo sistema (36 straipsnis).
Valstybės narės paskiria atitinkamas
kompetentingas institucijas, įgaliojamas (39 straipsnis): a)
administruoti skundų procedūras (37 straipsnis), b)
administruoti veiksmingas, proporcingas ir atgrasančias sankcijas (38
straipsnis) ir c) stebėti III antraštinės dalies taikymą (40
straipsnis). Tačiau 39 straipsniu valstybės narės
neįpareigojamos paskirti nepriklausomų priežiūros
institucijų konkrečiai kolektyvinio teisių administravimo
asociacijų priežiūrai vykdyti. 
3.4.5      Pagrindinės teisės
ir specialios konstatuojamosios dalys
Pasiūlyme numatytos veiksmingos apsaugos
priemonės, kuriomis užtikrinamas Europos Sąjungos pagrindinių
teisių chartijoje įtvirtintų pagrindinių teisių
taikymas. Apsaugos priemonės, kurias kolektyvinio teisių
administravimo asociacijos įpareigojamos taikyti savo valdymui ir tarpvalstybinių
daugiateritorių licencijų naudoti muzikos kūrinius internete
teikimo sąlygoms, ribotų asociacijų laisvę užsiimti verslu,
kaip nustatyta Chartijoje, palyginti su dabartine padėtimi. Tačiau
nustatant tokį apribojimą būtų laikomasi Chartijoje
nurodytų sąlygų, pagal kurias tam tikromis aplinkybėmis
naudojimasis atitinkamomis laisvėmis gali būti ribojamas. Šie
apribojimai yra būtini siekiant apsaugoti narių, teisių
turėtojų ir naudotojų interesus ir nustatyti būtinuosius
kokybės standartus, taikomus kolektyvinio teisių administravimo
asociacijų naudojimuisi savo laisve teikti daugiateritores licencijas
naudoti muzikos kūrinius internete vidaus rinkoje.
Atsižvelgiant į pasiūlymo
sudėtingumą ir taikymo sritį, valstybės narės
įpareigojamos pateikti nacionalinių teisės aktų
nuostatų ir direktyvos atitikties lentelę.
4.           POVEIKIS BIUDŽETUI
Pasiūlymas neturi poveikio Europos
Sąjungos biudžetui.
2012/0180 (COD)
Pasiūlymas
EUROPOS PARLAMENTO IR TARYBOS DIREKTYVA 
dėl kolektyvinio autorių
teisių ir gretutinių teisių administravimo ir
daugiateritorių licencijų naudoti muzikos kūrinius internete
teikimo vidaus rinkoje
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 50 straipsnio 2 dalies g
punktą, 53 ir 62 straipsnius,
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[17], 
pasikonsultavę su Europos duomenų
apsaugos priežiūros pareigūnu,
laikydamiesi įprastos
teisėkūros procedūros,
kadangi:
(1)       autorių teisių ir
gretutinių teisių srityje priimtomis direktyvomis jau užtikrinta
aukšto lygio teisių turėtojų apsauga ir numatyta šiomis
teisėmis apsaugoto turinio naudojimo sistema. Jomis prisidedama prie
kūrybiškumo ugdymo ir palaikymo. Vidaus rinkoje, kur konkurencija
nėra iškreipta, inovacijų ir intelektinės kūrybos apsauga
taip pat skatina investicijas į naujoviškas paslaugas ir produktus; 
(2)       siekiant platinti
autorių teisėmis ir gretutinėmis teisėmis apsaugotą
turinį, įskaitant knygas, garso ir vaizdo kūrinius ir muzikos
įrašus, ir teikti susijusias paslaugas, reikia gauti licenciją iš
įvairių autorių teisių ir gretutinių teisių
turėtojų (pvz., autorių, atlikėjų, prodiuserių ir
leidėjų). Paprastai teisių turėtojai savo nuožiūra
sprendžia kaip turėtų būti administruojamos jų teisės
– individualiai ar kolektyviai. Kolektyvinis autorių teisių ir
gretutinių teisių administravimas apima licencijų teikimą
naudotojams, licencijų turėtojų auditą ir teisių
naudojimo stebėseną, autorių teisių ir gretutinių
teisių įgyvendinimo užtikrinimą, pajamų už teisių
naudojimą rinkimą ir teisių turėtojams mokėtinų
sumų paskirstymą. Kolektyvinio teisių administravimo asociacijos
suteikia teisių turėtojams galimybę gauti atlyginimą už
kūrinių naudojimą tokiais atvejais, kai jie patys
nesugebėtų to kontroliuoti ar užtikrinti, pvz., kai kūriniai
naudojami kitų šalių rinkose. Be to, suteikdamos galimybių
mažesniems ir ne tokiems žinomiems repertuarams pasiekti rinką, šios
asociacijos atlieka svarbų socialinį ir kultūrinį
vaidmenį skatindamos kultūrinės raiškos įvairovę.
Sutarties dėl Europos Sąjungos veikimo 167 straipsnyje reikalaujama,
kad Sąjunga imdamasi veiksmų atsižvelgtų į kultūros
aspektus, visų pirma siekdama gerbti ir skatinti savo kultūrų
įvairovę;
(3)       Sąjungoje
įsisteigusios kolektyvinio teisių administravimo asociacijos, kaip
paslaugų teikėjos, privalo laikytis nacionalinių
reikalavimų pagal 2006 m. gruodžio 12 d. Europos Parlamento ir
Tarybos direktyvą 2006/123/EB dėl paslaugų vidaus rinkoje[18], kuria siekiama sukurti
teisinę sistemą, užtikrinančią įsisteigimo laisvę
ir laisvą paslaugų judėjimą tarp valstybių narių.
Tai reiškia, kad kolektyvinio teisių administravimo asociacijoms
turėtų būti sudarytos galimybės savo nuožiūra teikti
tarpvalstybines paslaugas, atstovauti kitose valstybėse narėse
gyvenantiems arba įsisteigusiems teisių turėtojams ar teikti
licencijas kitose valstybėse narėse gyvenantiems arba įsisteigusiems
naudotojams; 
(4)       kolektyvinio teisių
administravimo asociacijų veikimą, ypač jų skaidrumą
ir atskaitomybę jų nariams ir teisių turėtojams,
reglamentuojančios nacionalinės taisyklės labai skiriasi. Be
sunkumų, su kuriais susiduria kitų šalių teisių
turėtojai, naudodamiesi savo teisėmis, ir itin dažnai prastai
valdomų surinktų pajamų, dėl kolektyvinio teisių
administravimo asociacijų veikimo problemų mažėja autorių
teisių ir gretutinių teisių naudojimo vidaus rinkoje
veiksmingumas ir dėl to nukenčia asociacijų nariai, teisių
turėtojai ir naudotojai. Dėl nepriklausomų teisių
administravimo paslaugų teikėjų veikimo tokių sunkumų
nekyla, nes jie atstovauja teisių turėtojams administruodami jų
teises komerciniu pagrindu, o teisių turėtojai nėra jų
nariai;
(5)       būtinybė gerinti
kolektyvinio teisių administravimo asociacijų veikimą nustatyta
jau anksčiau. 2005 m. gegužės 18 d. Komisijos
rekomendacijoje 2005/737/EB dėl kolektyvinio tarptautinio autorių
teisių ir gretutinių teisių administravimo teisėtų
internetu teikiamų muzikos paslaugų srityje[19] išdėstyti tam tikri
principai, be kita ko, teisių turėtojų laisvė pasirinkti
kolektyvinio teisių administravimo asociaciją, vienodas požiūris
į visų kategorijų teisių turėtojus ir teisingas
autorių atlyginimų paskirstymas. Be to, kolektyvinio teisių
administravimo asociacijos raginamos prieš pradėdamos derybas suteikti
naudotojams pakankamai informacijos apie tarifus ir repertuarą.
Galiausiai, joje pateiktos rekomendacijos dėl atskaitomybės,
teisių turėtojų atstovavimo kolektyvinio teisių
administravimo asociacijų sprendimų priėmimo procese ir
ginčų sprendimo. Tačiau Komisijos rekomendacija 2005/737/EB buvo
neprivaloma ir ribotos taikymo srities priemonė. Todėl jos laikytasi
nevienodai; 
(6)       siekiant apsaugoti kolektyvinio
teisių administravimo asociacijų narių, teisių
turėtojų ir trečiųjų šalių interesus,
valstybių narių teisės aktai, susiję su autorių
teisių administravimu ir daugiateritorių licencijų naudoti
muzikos kūrinius internete teikimu, privalo būti suderinti, siekiant
visoje Sąjungoje suvienodinti apsaugos priemones. Atsižvelgiant į
tai, direktyva grindžiama Sutarties 50 straipsnio 2 dalies g punktu;
(7)       ši direktyva taip pat
grindžiama Sutarties 53 straipsnio 1 dalimi ir jos tikslas turėtų
būti suderinti nacionalines taisykles, susijusias su kolektyvinio
teisių administravimo asociacijų galimybe verstis autorių
teisių ir gretutinių teisių administravimu, jų valdymo
metodais ir priežiūros sistema. Be to, kadangi šis sektorius siūlo
paslaugas visoje Sąjungoje, ši direktyva taip pat grindžiama Sutarties 62
straipsniu;
(8)       siekiant užtikrinti, kad
kolektyviai administruojant autorių teises ir gretutinių teises
šių teisių turėtojai galėtų visapusiškai pasinaudoti
vidaus rinkos privalumais ir kad jų laisvė naudotis savo
teisėmis nebūtų nederamai ribojama, kolektyvinio teisių
administravimo asociacijų steigimo dokumentuose būtina numatyti
deramas apsaugos priemones. Be to, pagal Direktyvą 2006/123/EB
kolektyvinio teisių administravimo asociacijos, teikdamos administravimo
paslaugas, neturėtų tiesiogiai ar netiesiogiai diskriminuoti
teisių turėtojų dėl jų pilietybės, gyvenamosios
arba įsisteigimo vietos;
(9)       laisvė tarpvalstybiniu
mastu teikti ir gauti kolektyvinio administravimo paslaugas reiškia, kad
teisių turėtojai gali laisvai rinktis, kuri kolektyvinio teisių
administravimo asociacija administruos jų teises (pvz., viešo atlikimo ar
transliavimo teises) arba konkrečių kategorijų teises (pvz.,
interaktyvus viešas paskelbimas), jei ta asociacija jau administruoja tokias
teises arba teisių kategorijas. Vadinasi, teisių turėtojai gali
lengvai atšaukti kolektyvinio teisių administravimo asociacijai
suteiktą įgaliojimą administruoti savo teises ar
konkrečių kategorijų teises iš ir jas (ar dalį jų)
patikėti ar perduoti kitai asociacijai ar kitam subjektui, nesvarbu,
kurioje valstybėje narėje įsisteigusi asociacija ar gyvena
teisių turėtojas arba kurios valstybės narės piliečiai
jie yra. Įvairių rūšių kūrinius ir kitus objektus,
pvz., literatūros, muzikos ar fotografijos kūrinius,
administruojančios kolektyvinio teisių administravimo asociacijos
taip pat turėtų suteikti tokias lanksčias galimybes teisių
turėtojams įvairių rūšių kūrinių ir
kitų objektų administravimo atžvilgiu. Kolektyvinio teisių
administravimo asociacijos turėtų pranešti teisių
turėtojams apie tokį pasirinkimą ir suteikti jiems kuo
palankesnes galimybes tuo pasinaudoti. Galiausiai šia direktyva
neturėtų būti ribojama teisių turėtojų
galimybė individualiai administruoti savo teises, taip pat ir nekomercinio
naudojimo atvejais;
(10)     kolektyvinio teisių
administravimo asociacijų narystė turėtų būti
pagrįsta objektyviais ir nediskriminaciniais kriterijais; tai taip pat
taikoma leidėjams, kurie pagal teisių naudojimo susitarimą turi
teisę gauti dalį pajamų už teisių, kurias administruoja
kolektyvinio teisių administravimo asociacijos, naudojimą ir šias
pajamas iš asociacijų rinkti;
(11)     kolektyvinio teisių
administravimo asociacijos turi veikti iš esmės paisydamos savo narių
interesų. Todėl svarbu nustatyti sistemas, kurios sudarytų
galimybes kolektyvinio teisių administravimo asociacijų nariams
naudotis narių teisėmis ir dalyvauti asociacijų sprendimų
priėmimo procese. Sprendimų priėmimo procese įvairių
kategorijų nariams turėtų būti atstovaujama teisingai ir
proporcingai. Be nuostatų dėl visuotinio susirinkimo tvarkos,
kolektyvinio teisių administravimo asociacijos narių visuotinio
susirinkimo taisyklės gali būti ne tokios veiksmingos. Todėl
būtina užtikrinti, kad visuotinis susirinkimas būtų šaukiamas
reguliariai, bent kartą per metus, ir kad svarbiausi kolektyvinio
teisių administravimo asociacijos sprendimai būtų priimami
visuotiniame susirinkime;
(12)     kolektyvinio teisių
administravimo asociacijų nariai turėtų turėti
galimybę dalyvauti ir balsuoti visuotiniame susirinkime, o naudojimuisi
šiomis teisėmis gali būti taikomi tik teisingi ir proporcingi
apribojimai. Naudotis balso teise turėtų būti paprasta; 
(13)     nariams turėtų
būti leista dalyvauti stebint kolektyvinio teisių administravimo
asociacijų valdymą. Tam, atsižvelgdamos į savo organizacinę
struktūrą, kolektyvinio teisių administravimo asociacijos
turėtų įsteigti tinkamą priežiūros funkciją
atliekantį organą, kuriame būtų atstovaujama asociacijos
nariams. Siekiant neužkrauti pernelyg didelės naštos mažesnėms kolektyvinio
teisių administravimo asociacijoms ir užtikrinti, kad šioje direktyvoje
nustatomi įpareigojimai būtų proporcingi, valstybės
narės turėtų turėti galimybę atleisti mažiausias
asociacijas nuo reikalavimo įsteigti priežiūros funkciją
atliekantį organą, jei, jų nuomone, tai būtina; 
(14)     kad valdymas būtų
patikimas, kolektyvinio teisių administravimo asociacijos vyresnioji
vadovybė privalo būti nepriklausoma. Vadovai ir vykdomieji
direktoriai turėtų būti įpareigoti kasmet pranešti
kolektyvinio teisių administravimo asociacijai, ar nekilo jų ir
asociacijos interesų konfliktų;
(15)     kolektyvinio teisių
administravimo asociacijos renka, administruoja ir paskirsto pajamas, gautas už
joms teisių turėtojų patikėtų teisių
naudojimą. Šios pajamos galiausiai turi būti sumokėtos
teisių turėtojams, kurie gali būti tos ar kitos asociacijos
nariai. Todėl labai svarbu, kad kolektyvinio teisių administravimo
asociacijos itin rūpestingai rinktų, administruotų ir paskirstytų
šias pajamas. Tiksliai paskirstyti pajamas įmanoma tik tokiu atveju, kai
kolektyvinio teisių administravimo asociacijos tinkamai tvarko su naryste,
licencijomis ir kūrinių bei kitų objektų naudojimu
susijusius įrašus. Jei reikia, duomenis taip pat turėtų
pateikti teisių turėtojai ir naudotojai, o kolektyvinio teisių
administravimo asociacijos turėtų šiuos duomenis patikrinti.
Surinktos teisių turėtojams mokėtinos sumos turėtų
būti administruojamos atskirai nuo bet kokio kolektyvinio teisių
administravimo asociacijos turto, o jei iki šių pajamų paskirstymo
teisių turėtojams jos investuojamos, tai turėtų būti
daroma laikantis asociacijos visuotiniame susirinkime nustatytos
investicijų politikos. Siekiant išlaikyti aukštą teisių ir
teisių turėtojų apsaugos lygį ir užtikrinti, kad visos
pajamos, kurios gali būti gaunamos už jų teisių naudojimą,
atitektų teisių turėtojams, kolektyvinio teisių
administravimo asociacijos turimos ir investuojamos pajamos turėtų
būti administruojamos laikantis kriterijų, pagal kuriuos asociacija
būtų įpareigota elgtis apdairiai ir pasirinkti saugiausią
ir veiksmingiausią investicijų politiką. Tokiu būdu
kolektyvinio teisių administravimo asociacijai turėtų būti
sudaromos sąlygos turtą paskirstyti būdu, labiausiai tinkančių
pagal pajamoms už teisių naudojimą kylančios rizikos pobūdį
ir trukmę ir nedarančiu netinkamo poveikio teisių
turėtojams mokėtinoms pajamoms už teisių naudojimą. Be to,
siekiant užtikrinti, kad teisių turėtojams mokėtinos sumos
būtų paskirstomos tinkamai ir veiksmingai, būtina nustatyti
reikalavimą kolektyvinio teisių administravimo asociacijoms imtis
kruopščių, sąžiningų ir pagrįstų priemonių
atitinkamų teisių turėtojų tapatybei ir vietai nustatyti.
Taip pat tikslinga numatyti, kad kolektyvinio teisių administravimo
asociacijų nariai patvirtintų taisykles, reglamentuojančias
tokią padėtį, kai nenustačius ar nesuradus teisių
turėtojų surinktos sumos negali būti paskirstytos; 
(16)     kadangi teisių
turėtojai turi teisę gauti atlyginimą už jų teisių
naudojimą, svarbu, kad dėl visų atskaitymų, išskyrus
administravimo mokesčius ar privalomus pagal nacionalinę teisę
atskaitymus, spręstų kolektyvinio teisių administravimo
asociacijų nariai ir kad asociacijos skaidriai atskleistų teisių
turėtojams tokius atskaitymus reglamentuojančias taisykles. Visi
teisių turėtojai turėtų turėti vienodas galimybes
naudotis visomis socialinėmis, kultūros ar švietimo paslaugomis,
finansuojamomis šių atskaitymų lėšomis. Tačiau šia
direktyva neturėtų būti daromas poveikis tiems nacionalinės
teisės aspektams, kurie šia direktyva nereglamentuojami;
(17)     kolektyvinio teisių
administravimo asociacijos gali administruoti teises ir rinkti pajamas už
jų naudojimą („pajamos už teisių naudojimą“) pagal
atstovavimo susitarimus, pasirašytus su kitomis asociacijomis. Siekiant
apsaugoti kitų kolektyvinio teisių administravimo asociacijų
narius, asociacija neturėtų skirti pagal atstovavimo susitarimą
administruojamų teisių ir tiesiogiai teisių turėtojams
administruojamų teisių. Kolektyvinio teisių administravimo
asociacija taip pat neturėtų atskaityti jokių mokesčių
iš kitos asociacijos vardu surinktų pajamų už teisių
naudojimą be aiškaus kitos asociacijos sutikimo; 
(18)     siekiant užtikrinti, kad
naudotojai galėtų teikti licencijas naudoti kūrinius ir kitus
apsaugotus objektus, kurių naudojimo teisėms atstovauja kolektyvinio
teisių administravimo asociacija, ir kad teisių turėtojams
būtų atlyginta, itin didelę svarbą turi sąžiningos
komercinės sąlygos teikiant licencijas. Todėl kolektyvinio
teisių administravimo asociacijos ir naudotojai turėtų
sąžiningai vesti derybas ir taikyti objektyviais kriterijais
pagrįstus tarifus; 
(19)     siekiant padidinti teisių
turėtojų, naudotojų ir kitų kolektyvinio teisių
administravimo asociacijų pasitikėjimą kolektyvinio teisių
administravimo asociacijų teikiamomis administravimo paslaugomis,
turėtų būti reikalaujama, kad visos asociacijos nustatytų
konkrečias skaidrumo priemones. Taigi visos kolektyvinio teisių
administravimo asociacijos turėtų pranešti atskiriems teisių
turėtojams apie jiems sumokėtas sumas ir atitinkamus atskaitymus.
Taip pat asociacijos turėtų būti įpareigotos teikti
pakankamai informacijos, įskaitant finansinę informaciją, kitoms
kolektyvinio teisių administravimo asociacijoms, kurių teises jos
administruoja pagal atstovavimo susitarimus. Kiekviena kolektyvinio teisių
administravimo asociacija taip pat turėtų viešai paskelbti pakankamai
informacijos, kad teisių turėtojai, naudotojai ir kitos asociacijos
suprastų, kokia yra asociacijos struktūra ir kaip ji vykdo savo veiklą.
Visų pirma, kolektyvinio teisių administravimo asociacijos
turėtų atskleisti teisių turėtojams, naudotojams ir kitoms
asociacijoms savo repertuaro apimtį ir mokesčiams, atskaitymams bei
tarifams taikomas taisykles;
(20)     siekiant užtikrinti, kad
teisių turėtojai turėtų galimybę stebėti jiems
atstovaujančių kolektyvinio teisių administravimo
asociacijų veiklą ir ją lyginti, asociacijos turėtų
skelbti metinę skaidrumo ataskaitą, kurioje būtų pateikiama
palyginama audituota finansinė informacija apie konkrečias
asociacijų veiklos sritis. Asociacijos taip pat turėtų viešai
paskelbti specialią metinę ataskaitą dėl socialinėms,
kultūros ir švietimo paslaugoms panaudotų lėšų. Siekiant
neužkrauti pernelyg didelės naštos mažesnėms kolektyvinio teisių
administravimo asociacijoms ir užtikrinti, kad šioje direktyvoje nustatomi
įpareigojimai būtų proporcingi, valstybės narės
turėtų turėti galimybę atleisti mažiausias asociacijas nuo
tam tikrų skaidrumo įpareigojimų, jei, jų nuomone, tai
būtina; 
(21)     internetinių
paslaugų, kurias teikiant naudojami muzikos kūriniai, pvz., muzikos
paslaugų, kuriomis naudodamiesi vartotojai gali parsisiųsti muzikos
arba jos klausytis srautinio duomenų siuntimo režimu, ar kitų
paslaugų, suteikiančių prieigą prie filmų ar
žaidimų, kurių svarbus elementas yra muzika, teikėjai pirmiausia
turi gauti teisę tokius kūrinius naudoti. 2001 m. gegužės 22 d.
Europos Parlamento ir Tarybos direktyva 2001/29/EB dėl autorių
teisių ir gretutinių teisių informacinėje visuomenėje
tam tikrų aspektų suderinimo[20]
nustatomas reikalavimas turėti kiekvienos teisės naudoti muzikos
kūrinį internete licenciją. Šios teisės – išimtinė
atgaminimo teisė ir išimtinė teisė viešai skelbti muzikos
kūrinius, apimanti teisę padaryti kūrinius viešai prieinamus.
Jas gali administruoti patys teisių turėtojai, pvz., autoriai ar
muzikos leidėjai, arba kolektyvinio teisių administravimo
asociacijos, teikiančios teisių turėtojams kolektyvinio
teisių administravimo paslaugas. Autorių teises atgaminti ir
autorių teises viešai paskelbti kūrinius gali administruoti
skirtingos kolektyvinio teisių administravimo asociacijos. Be to,
pasitaiko atvejų, kai keli teisių turėtojai turi to paties
kūrinio teises ir gali būti suteikę leidimą kelioms
skirtingoms kolektyvinio teisių administravimo asociacijoms teikti
atitinkamų jiems priklausančių kūrinio teisių
licencijas. Naudotojas, pageidaujantis teikti internetinę paslaugą,
kuria vartotojams būtų siūlomas platus muzikos kūrinių
pasirinkimas, turėtų įgyti visas teises naudoti kūrinius iš
skirtingų teisių turėtojų ir asociacijų;
(22)     nors internete sienos
neegzistuoja, internetinių muzikos paslaugų rinka ES vis dar yra
susiskaidžiusi, o bendroji rinka dar nėra visiškai sukurta.
Sudėtingas ir painus kolektyvinis teisių administravimas Europoje ir
su juo susijusios problemos neretai dar labiau gilina Europos internetinių
muzikos paslaugų skaitmeninės rinkos susiskaidymą. Ši
padėtis akivaizdžiai nesuderinama su sparčiai augančia prieigos
prie skaitmeninio turinio ir susijusių naujoviškų paslaugų paklausa,
taip pat ir už valstybių sienų; 
(23)     Komisijos rekomendacijoje 2005/737/EB
skatinta nauja reguliavimo aplinka, geriau pritaikyta autorių teisių
ir gretutinių teisių, reikalingų teisėtoms
internetinėms muzikos paslaugoms teikti, administravimui Sąjungos
lygmeniu. Joje pripažinta, kad muzikos kūrinių naudojimo internete
amžiuje komerciniams naudotojams reikalinga tokia licencijų teikimo
politika, kuri atitiktų beribį interneto aplinkos pobūdį ir
būtų taikoma daugelyje teritorijų. Tačiau dėl
neprivalomo rekomendacijos pobūdžio jos nepakako plataus masto
daugiateritorių licencijų naudoti muzikos kūrinius internete
teikimui skatinti ir konkretiems daugiateritorių licencijų teikimo
poreikiams patenkinti; 
(24)     internetiniame muzikos
sektoriuje, kur vis dar įprastas kolektyvinis autorių teisių
administravimas teritoriniu pagrindu, ypač svarbu sudaryti palankias
sąlygas kuo veiksmingesniam kolektyvinio teisių administravimo
asociacijų licencijų teikimui vis labiau tarpvalstybiniu mastu.
Todėl tikslinga numatyti taisykles, kuriomis būtų suderintos
kolektyvinio teisių administravimo asociacijų vykdomo kolektyvinio
daugiateritorių licencijų naudoti autorių muzikos kūrinius
internete teikimo pagrindinės sąlygos. Šiomis nuostatomis
turėtų būti užtikrinama minimali reikalinga kolektyvinio
teisių administravimo asociacijų teikiamų tarpvalstybinių
paslaugų kokybė, visų pirma atstovaujamo repertuaro skaidrumo ir
su teisių naudojimu susijusio kapitalo judėjimo tikslumo atžvilgiu.
Be to, turėtų būti nustatyta sistema, kuri palengvintų
savanorišką muzikos repertuaro jungimą ir taip sumažintų
licencijų, kurių naudotojui reikia daugiateritorei paslaugai teikti,
skaičių. Šiomis nuostatomis kolektyvinio teisių administravimo
asociacijai turėtų būti suteikta teisė prašyti kitos
asociacijos atstovauti jos repertuarui daugelyje teritorijų tokiais
atvejais, kai ji pati reikalavimų atitikti negali. Jei paprašytoji
asociacija jungia repertuarus arba siūlo teikti ar teikia daugiateritores
licencijas, ji turėtų būti įpareigota prisiimti
prašančiosios asociacijos įgaliojimą. Plėtojant teisiškas
internetines muzikos paslaugas visoje Sąjungoje taip pat būtų
prisidedama prie kovos su piratavimu;
(25)     siekiant veiksmingai ir
skaidriai teikti licencijas, toliau stebėti teisių, kurioms naudoti
suteiktos licencijos, naudojimą, išrašyti susijusias sąskaitas
paslaugų teikėjams ir paskirstyti teisių turėtojams
mokėtinas sumas, itin svarbu turėti prieigą prie tikslios ir
išsamios informacijos apie muzikos kūrinius, teisių turėtojus ir
teises, kuriems atitinkamose valstybėse narėse atstovauja tam leidimą
turinčios kolektyvinio teisių administravimo asociacijos. Todėl
daugiateritores licencijas naudoti muzikos kūrinius teikiančios
kolektyvinio teisių administravimo asociacijos turėtų būti
pajėgios sparčiai ir tiksliai tvarkyti šiuos išsamius duomenis. Tam
reikia naudoti nuolat atnaujinamas teisių, kurioms naudoti teikiamos
daugiateritorės licencijos, nuosavybės duomenų bazes, kuriose
kaupiami duomenys, pagal kuriuos galima nustatyti kūrinius, teises,
teisių turėtojus ir valstybes nares, kuriems kolektyvinio teisių
administravimo asociacijai suteiktas leidimas atstovauti. Naudojantis šiomis
duomenų bazėmis turėtų būti lengviau susieti
informaciją apie kūrinius su informacija apie fonogramas ar kitus
įrašus, į kuriuos kūrinys buvo įtrauktas. Taip pat svarbu
užtikrinti, kad būsimi licencijų turėtojai ir teisių
turėtojai turėtų prieigą prie informacijos, kuri jiems
būtina kolektyvinio teisių administravimo asociacijų
atstovaujamam repertuarui nustatyti, nedarant poveikio priemonėms,
kurių šios asociacijos gali imtis, siekdamos užtikrinti duomenų
tikslumą ir vientisumą, kontroliuoti jų pakartotinį
naudojimą ir apsaugoti asmens duomenis bei neskelbtiną komercinę
informaciją;
(26)     siekiant užtikrinti, kad
asociacijų tvarkomi duomenys apie muzikos repertuarą būtų kuo
tikslesni, turėtų būti reikalaujama, kad daugiateritores
licencijas naudoti muzikos kūrinius teikiančios kolektyvinio
teisių administravimo asociacijos nuolat ir nedelsdamos atnaujintų
savo duomenų bazes. Asociacijos turėtų nustatyti lengvai
įvykdomą tvarką, kurios laikydamiesi teisių turėtojai
ir kitos kolektyvinio teisių administravimo asociacijos, kurių
repertuarui jos gali atstovauti, galėtų joms pranešti apie
kolektyvinio teisių administravimo asociacijų duomenų
bazėse galinčius pasitaikyti netikslumus, susijusius su šiems
teisių turėtojams ar asociacijoms priklausančiais ar jų
kontroliuojamais kūriniais, įskaitant teises ar jų dalis ir
valstybes nares, kuriose atitinkamai kolektyvinio teisių administravimo asociacijai
suteikti įgaliojimai veikti. Jos taip pat turėtų sugebėti
elektroniniu būdu tvarkyti kūrinių registraciją ir leidimus
administruoti teises. Atsižvelgiant į informacijos automatizavimo, kuris
yra būtinas siekiant duomenis tvarkyti sparčiai ir veiksmingai,
svarbą, kolektyvinio teisių administravimo asociacijos
turėtų numatyti galimybę teisių turėtojams naudotis
elektroninėmis priemonėmis, struktūriškai pranešant tą
informaciją. Kolektyvinio teisių administravimo asociacijos turėtų
užtikrinti, kad šios numatytos elektroninės priemonės kuo labiau
atitiktų atitinkamus sektoriaus standartus ar praktiką, parengtus
tarptautiniu arba Sąjungos lygmeniu;
(27)     naudodamosi
skaitmeninėmis technologijomis kolektyvinio teisių administravimo
asociacijos gali automatiškai stebėti, kaip licencijos turėtojas
naudoja muzikos kūrinius, kuriems naudoti suteikta licencija, ir
paprasčiau pateikti sąskaitas. Muzikos naudojimui, pardavimo
ataskaitoms ir sąskaitų teikimui taikomi sektoriaus standartai padeda
kolektyvinio teisių administravimo asociacijoms ir naudotojams
veiksmingiau keistis duomenimis. Stebint licencijų naudojimą
turėtų būti gerbiamos pagrindinės teisės, visų
pirma teisė į pagarbą privačiam bei šeimos gyvenimui ir
į asmens duomenų apsaugą. Siekiant užtikrinti, kad dėl šio
padidėjusio veiksmingumo būtų sparčiau tvarkomi finansiniai
duomenys ir galiausiai anksčiau sumokama teisių turėtojams,
kolektyvinio teisių administravimo asociacijos turėtų būti
įpareigotos nedelsdamos pateikti sąskaitas paslaugų
teikėjams ir paskirstyti teisių turėtojams mokėtinas sumas.
Tam, kad šis reikalavimas būtų veiksmingas, būtina, kad
licencijų turėtojai kuo labiau stengtųsi laiku pateikti
kolektyvinio teisių administravimo asociacijoms tikslias kūrinių
naudojimo ataskaitas. Kolektyvinio teisių administravimo asociacijos neturėtų
būti įpareigojamos priimti privačiu formatu pateiktas
naudotojų ataskaitas, jei tam yra parengti plačiai naudojami
sektoriaus standartai; 
(28)     kolektyvines daugiateritores
licencijas teikiančios kolektyvinio teisių administravimo
asociacijos, siekiančios teikti aukštos kokybės administravimo
paslaugas, privalo turėti prieigą prie didelių duomenų
kiekių, juos tvarkyti ir turėti didelį techninį
pajėgumą. Kolektyvinio teisių administravimo asociacijoms
neturėtų būti draudžiama užsakyti su daugiateritorių
licencijų naudoti muzikos kūrinius internete teikimu susijusias
paslaugas, jei tai nedaro poveikio asociacijų atsakomybei teisių
turėtojams, internetinių muzikos paslaugų teikėjams ar
kitoms kolektyvinio teisių administravimo asociacijoms ir laikomasi duomenų
apsaugos įsipareigojimų, nustatytų 1995 m. spalio 24 d.
Europos Parlamento ir Tarybos direktyvos 95/46/EB dėl asmenų apsaugos
tvarkant asmens duomenis ir dėl laisvo tokių duomenų
judėjimo[21]
17 straipsnyje. Kolektyvinio teisių administravimo asociacijoms teikti
geresnes administravimo paslaugas ir racionaliau investuoti į duomenų
valdymo priemones turėtų padėti administracinių
padalinių pajėgumų padalijimas ar sujungimas; 
(29)     skirtingų muzikos
repertuarų jungimas teikiant daugiateritores licencijas palengvina
licencijų teikimo procesą, o tai, kad teikiant daugiateritores
licencijas visi repertuarai taps prieinami rinkai, paskatins kultūrų
įvairovę ir padės sumažinti sandorių, kuriuos turi sudaryti
internetinės paslaugos teikėjas, siekiantis siūlyti tokią
paslaugą, skaičių. Toks repertuarų jungimas
turėtų palengvinti naujų internetinių paslaugų
plėtrą, dėl jo taip pat turėtų sumažėti
sandorių išlaidos, kurias padengia vartotojai. Todėl kolektyvinio
teisių administravimo asociacijos, nepageidaujančios ar negalinčios
tiesiogiai teikti savo muzikos repertuaro daugiateritorių licencijų,
turėtų būti raginamos savanoriškai įgalioti kitas
kolektyvinio teisių administravimo asociacijas nediskriminacinėmis
sąlygomis administruoti jų repertuarą. Jei įgaliojimo prašymą
gavusi asociacija jungia repertuarus arba siūlo teikti ar teikia
daugiateritores licencijas, ji turėtų būti įpareigota
šį įgaliojimą prisiimti. Be to, išimties sąlygos
susitarimuose dėl daugiateritorių licencijų teikimo
apribotų norinčių gauti daugiateritores licencijas
naudotojų ir kolektyvinio teisių administravimo asociacijų,
norinčių, kad jų repertuaras būtų administruojamas
daugelyje teritorijų, pasirinkimo galimybes. Todėl visi kolektyvinio
teisių administravimo asociacijų atstovavimo susitarimai, kuriuose
numatomas daugiateritorių licencijų teikimas, turėtų
būti sudaryti neišimtinėmis sąlygomis; 
(30)     teisių turėtojams
itin svarbu, kad sąlygos, kuriomis kolektyvinio teisių administravimo
asociacijos administruoja teises naudoti kūrinius internete, kurioms
atstovauti joms suteiktas leidimas, būtų skaidrios. Todėl
kolektyvinio teisių administravimo asociacijos turėtų pateikti
savo teisių turėtojams pakankamai informacijos apie pagrindines
visų susitarimų, kuriais kitos asociacijos įgaliojamos atstovauti
jų teisėms naudoti muzikos kūrinius internete
daugiateritorėms licencijoms teikti, sąlygas; 
(31)     taip pat svarbu visas
kolektyvinio teisių administravimo asociacijas, teikiančias ir
siūlančias teikti daugiateritores licencijas, įpareigoti sutikti
atstovauti visų asociacijų, nusprendusių tokios veiklos
tiesiogiai nevykdyti, repertuarui. Siekiant užtikrinti, kad šis reikalavimas
būtų proporcingas ir neviršytų to, kas būtina, prašymą
gavusi kolektyvinio teisių administravimo asociacija turėtų
būti įpareigota sutikti atstovauti tik tokia apimtimi, kokia prašymas
susijęs su teise naudoti kūrinį internete ar tokių
kategorijų teisėmis, kurioms ji atstovauja. Be to, šis reikalavimas
turėtų būti taikomas tik repertuarus jungiančioms
kolektyvinio teisių administravimo asociacijoms, o ne asociacijoms, kurios
teikia daugiateritores licencijas tik savo repertuarui. Jis taip pat
neturėtų būti taikomas kolektyvinio teisių administravimo
asociacijoms, kurios jungia tų pačių kūrinių teises,
kad galėtų teikti bendras licencijas kartu atgaminti ir viešai
skelbti tokius kūrinius. Dėl susitarimų, pagal kuriuos viena
kolektyvinio teisių administravimo asociacija įgalioja kitą
asociaciją ar asociacijas teikti daugiateritores licencijas naudoti
kūrinius iš savo repertuaro internete, neturėtų būti
ribojama įgaliojančios kolektyvinio teisių administravimo
asociacijos teisė toliau teikti savo ar kito repertuaro, kuriam jai gali
būti suteiktas leidimas atstovauti toje valstybėje narėje,
licencijas tos valstybės narės, kurioje ji yra įsisteigusi,
teritorijoje;
(32)     jei teisių turėtojai
negalėtų naudotis savo teisėmis teikti daugiateritores
licencijas tokiais atvejais, kai kolektyvinio teisių administravimo
asociacija, kuriai jie suteikė savo teises, neteikia arba nesiūlo
teikti daugiateritorių licencijų ir atsisako įgalioti tai daryti
kitą asociaciją, kiltų didelė grėsmė kolektyvinio
teisių administravimo asociacijų vykdomo daugiateritorių
licencijų teikimo taisyklių veiksmingumui ir tikslams. Todėl
tokiomis aplinkybėmis yra svarbu suteikti teisių turėtojams
galimybę naudotis teise patiems ar per kitą šalį ar šalis teikti
internetinių paslaugų teikėjams būtinas daugiateritores
licencijas, neatšaukiant kolektyvinio teisių administravimo asociacijai
suteikto įgaliojimo administruoti savo teises; 
(33)     internetinės rinkos labui
esminiai įsipareigojimai, susiję su prieiga prie informacijos,
duomenų tvarkymu, sąskaitų pateikimu ir mokėjimo
pajėgumais, taip pat turi būti taikomi subjektams, kurie visiškai
arba iš dalies priklauso kolektyvinio teisių administravimo asociacijai ir
siūlo teikti arba teikia daugiateritores licencijas naudoti muzikos
kūrinius internete; 
(34)     skaitmeninėje aplinkoje
kolektyvinio teisių administravimo asociacijos dažnai turi teikti
licencijas naudoti savo repertuarą visiškai naujais būdais ir
naujiems verslo modeliams. Tokiais atvejais, siekiant skatinti tokių
licencijų plėtrai palankią aplinką ir tai atlikti kuo
greičiau, kolektyvinio teisių administravimo asociacijoms turėtų
būti suteikiama veiksmų laisvė, būtina teikti
individualiems poreikiams pritaikytas ir naujoviškas licencijas, nesibaiminant,
kad tai bus laikoma precedentu kitų skirtingų licencijų
rūšių sąlygoms nustatyti; 
(35)     transliuojančiosios
organizacijos, transliuodamos savo televizijos ir radijo programas, kuriose
naudojami muzikos kūriniai, paprastai naudojasi iš vietos kolektyvinio
teisių administravimo asociacijos gauta licencija. Tokia licencija dažnai
suteikiama tik transliavimui. Siekiant tokias televizijos ar radijo programas
taip pat transliuoti internete, būtų reikalinga licencija naudoti
muzikos kūrinius internete. Kad būtų sudarytos palankesnės
sąlygos teikti licencijas naudoti muzikos kūrinius internete,
tiesiogiai ar vėliau transliuojant televizijos ir radijo programas
internete, būtina nustatyti nukrypti nuo taisyklių, kurios kitais
atvejais būtų taikomos teikiant daugiateritores licencijas naudoti
muzikos kūrinius internete, leidžiančią nuostatą. Tokios
nukrypti leidžiančios nuostatos taikymo sritis turėtų apimti tik
tai, kas reikalinga suteikiant prieigą prie televizijos ir radijo
programų internete ir prie medžiagos, kuri aiškiai susijusi su pirmine
transliacija ar nuo jos priklauso ir buvo sukurta siekiant tą televizijos
ar radijo programą papildyti, apžvelgti ar peržiūrėti. Šia
nukrypti leidžiančia neturėtų būti iškreipiama konkurencija
su kitomis paslaugomis, kuriomis vartotojams suteikiama prieiga prie
atskirų muzikos ir garso bei vaizdo kūrinių internete, ar
skatinama vykdyti konkurenciją ribojančią veiklą, pvz.,
pasidalyti rinką ar klientus, taip pažeidžiant Sutarties dėl Europos
Sąjungos veikimo 101 ar 102 straipsnius; 
(36)     būtina užtikrinti
veiksmingą pagal šią direktyvą priimtų nacionalinės
teisės nuostatų vykdymą. Kolektyvinio teisių administravimo
asociacijos turėtų suteikti savo nariams galimybę naudotis
specialiomis skundų nagrinėjimo ir ginčų sprendimo
procedūromis. Kolektyvinio teisių administravimo asociacijos
atstovaujamiems teisių turėtojams taip pat turėtų būti
suteikta galimybė naudotis šiomis procedūromis. Taip pat tikslinga
užtikrinti, kad valstybės narės turėtų nepriklausomas,
nešališkas ir veiksmingas ginčų sprendimo įstaigas,
pajėgias spręsti kolektyvinio teisių administravimo
asociacijų ir naudotojų komercinius ginčus dėl
esančių ar siūlomų licencijų teikimo sąlygų
ar atsisakymo šias licencijas teikti. Be to, jei nepriklausomos ir nešališkos
ginčų sprendimo įstaigos greitai ir veiksmingai kolektyvinio
teisių administravimo asociacijų ginčų nespręstų,
galėtų sumažėti daugiateritorių licencijų naudoti
muzikos kūrinius internete teikimo taisyklių veiksmingumas.
Todėl tikslinga, nepažeidžiant teisės kreiptis į teismą,
nustatyti lengvai prieinamą, veiksmingą ir nešališką
neteisminę tvarką spręsti kolektyvinio teisių
administravimo asociacijų ir internetinių muzikos paslaugų teikėjų,
teisių turėtojų ar kitų kolektyvinio teisių
administravimo asociacijų nesutarimams;
(37)     valstybės narės taip
pat turėtų nustatyti atitinkamas procedūras, kuriomis naudojantis
būtų galima pateikti skundą dėl įstatymų
nesilaikančių kolektyvinio teisių administravimo asociacijų
ir užtikrinti, kad prireikus būtų skiriamos atitinkamos, veiksmingos,
proporcingos ir atgrasančios sankcijos. Valstybės narės
turėtų nustatyti, kurios institucijos turėtų būti
atsakingos už skundų procedūrų ir sankcijų
administravimą. Siekiant užtikrinti, kad būtų laikomasi
daugiateritorių licencijų teikimui taikomų reikalavimų, turėtų
būti nustatytos konkrečios jų įgyvendinimo stebėsenos
nuostatos. Valstybių narių kompetentingos institucijos ir Europos
Komisija siekdamos šio tikslo turėtų bendradarbiauti; 
(38)     svarbu, kad kolektyvinio
teisių administravimo asociacijos gerbtų visų teisių
turėtojų, narių, naudotojų ir kitų asmenų,
kurių asmens duomenis jos tvarko, teisę į privatų
gyvenimą ir asmens duomenų apsaugą. Direktyva 95/46/EB
reglamentuojamas asmens duomenų tvarkymas, atliekamas valstybėse
narėse įgyvendinant šią direktyvą ir prižiūrint
valstybių narių kompetentingoms institucijoms, visų pirma valstybių
narių paskirtoms nepriklausomoms valdžios institucijoms. Pagal Direktyvos 95/46/EB
10 ir 11 straipsnius teisių turėtojams turėtų būti
suteikiama atitinkama informacija apie jų duomenų tvarkymą,
tų duomenų gavėjus, jų duomenų laikymo duomenų
bazėje laikotarpį ir būdą, kuriuo jie gali pasinaudoti savo
teisėmis susipažinti su savo asmens duomenimis, juos ištaisyti ar
ištrinti. Visų pirma, remiantis tos direktyvos 2 straipsnio a punktu,
asmens duomenimis reikėtų laikyti asmenims netiesiogiai nustatyti
naudojamus unikalius identifikatorius;
(39)     atsižvelgiant į
Direktyvos 95/46/EB 12 straipsnio b punktą, kuriuo kiekvienam duomenų
subjektui suteikiama teisė reikalauti, kad neišsamūs ir
netikslūs duomenys būtų ištaisyti, ištrinti arba užblokuoti, šia
direktyva taip pat užtikrinama, kad netiksli informacija apie teisių
turėtojus ar kitas kolektyvinio teisių administravimo asociacijas
daugiateritorių licencijų teikimo atveju būtų
nepagrįstai nedelsiant ištaisyta;
(40)     nuostatomis dėl vykdymo
užtikrinimo priemonių neturėtų būti daromas poveikis
nepriklausomų nacionalinių valdžios institucijų, kurias
valstybės narės pagal Direktyvos 95/46/EB 28 straipsnį
įpareigojo stebėti, kaip laikomasi nacionalinių nuostatų
įgyvendinant tą direktyvą, kompetencijai;
(41)     šia direktyva nepažeidžiamos
pagrindinės teisės ir principai, įtvirtinti Europos
Sąjungos pagrindinių teisių chartijoje. Dėl šioje
direktyvoje nustatyto reikalavimo, kad nariams, teisių turėtojams,
naudotojams ir kolektyvinio teisių administravimo asociacijoms
turėtų būti suteikiama galimybė naudotis ginčų
sprendimo mechanizmais, šalims neturėtų būti trukdoma
pasinaudoti Europos Sąjungos pagrindinių teisių chartijoje
įtvirtinta teise kreiptis į teismą; 
(42)     kadangi šios direktyvos
tikslo, t. y. padidinti kolektyvinio teisių administravimo
asociacijų narių galimybes kontroliuoti asociacijų veiklą,
užtikrinti pakankamą kolektyvinio teisių administravimo
asociacijų skaidrumą ir sudaryti palankesnes sąlygas teikti
daugiateritores licencijas naudoti autorių muzikos kūrinius
internete, valstybės narės negali deramai pasiekti ir kadangi
dėl siūlomo veiksmo masto ir poveikio tų tikslų
būtų geriau siekti Sąjungos lygiu, laikydamasi Europos
Sąjungos sutarties 5 straipsnyje nustatyto subsidiarumo principo
Sąjunga gali patvirtinti priemones. Pagal tame pačiame straipsnyje
nustatytą proporcingumo principą šia direktyva neviršijama to, kas
būtina nurodytiems tikslams pasiekti;
(43)     šios direktyvos nuostatomis
nepažeidžiamos konkurencijos teisės ar kitų atitinkamų
sričių teisės, įskaitant konfidencialumą, verslo
paslaptis, privatumą, prieigą prie dokumentų, sutarčių
teisę, tarptautinę privatinę teisę, susijusios su
įstatymų kolizija ir teismų jurisdikcija, taisyklės;
(44)     pagal 2011 m.
rugsėjo 28 d. Bendrą valstybių narių ir Komisijos
politinį pareiškimą dėl aiškinamųjų dokumentų
valstybės narės pagrįstais atvejais įsipareigojo prie
pranešimų apie perkėlimo į nacionalinę teisę priemones
pridėti vieną ar daugiau dokumentų, kuriuose paaiškinamos
direktyvos sudėtinių dalių ir nacionalinių perkėlimo
į nacionalinę teisę priemonių atitinkamų dalių
sąsajos. Šios direktyvos atveju teisės aktų leidėjas
laikosi nuomonės, kad tokių dokumentų perdavimas yra pagrįstas,
PRIĖMĖ ŠIĄ
DIREKTYVĄ:
I antraštinė dalis
Bendrosios nuostatos
1 straipsnis
Dalykas
Šia direktyva nustatomi būtinieji
reikalavimai, kuriais užtikrinama, kad kolektyvinio teisių administravimo
asociacijos tinkamai administruotų autorių teises ir gretutines
teises. Be to, ja nustatomi reikalavimai, kurių laikydamosi kolektyvinio
teisių administravimo asociacijos teikia daugiateritores licencijas
autorių teisėms naudoti muzikos kūrinius internete.
2 straipsnis
Taikymo sritis
I, II ir IV antraštinės dalys, išskyrus 36
ir 40 straipsnius, taikomos visoms Sąjungoje įsteigtoms kolektyvinio
teisių administravimo asociacijoms. 
III antraštinė dalis kartu su IV
antraštinės dalies 36 ir 40 straipsniais taikoma tik toms kolektyvinio
teisių administravimo asociacijoms, kurios administruoja autorių
teises naudoti muzikos kūrinius internete daugelyje teritorijų. 
3 straipsnis 
Apibrėžtys
Šioje direktyvoje vartojamų terminų
apibrėžtys:
a)           kolektyvinio teisių
administravimo asociacija – organizacija, daugiau nei vieno teisių
turėtojo pagal teisės aktus, paskyrimą, licenciją ar
kokį kitą susitarimą įgaliota administruoti autorių
teises arba su autorių teisėmis susijusias teises, ir ši veikla yra
vienintelė arba pagrindinė šios organizacijos veikla, o pati
organizacija yra jos narių nuosavybė arba jų kontroliuojama;
b)           teisių turėtojas – bet
kuris fizinis arba juridinis asmuo (kuris nėra kolektyvinio teisių
administravimo asociacija), kuriam priklauso autoriaus teisė arba
gretutinė teisė arba kuris pagal teisių naudojimo
susitarimą turi teisę į dalį pajamų už teisių,
kurias administruoja kolektyvinio teisių administravimo asociacija,
naudojimą;
c)           kolektyvinio teisių
administravimo asociacijos narys – teisių turėtojas arba tiesiogiai
teisių turėtojams atstovaujantis subjektas, įskaitant kitas
kolektyvinio teisių administravimo asociacijas ir teisių turėtojų
asociacijas, kuris atitinka tos kolektyvinio teisių administravimo
asociacijos narystės reikalavimus; 
d)           įstatai – kolektyvinio
teisių administravimo asociacijos steigimo sutartis ir įstatai,
nuostatai, taisyklės arba steigimo dokumentas;
e)           direktorius – bet kuris kolektyvinio
teisių administravimo asociacijos generalinis direktorius arba
administracinės valdybos, valdančiosios arba stebėtojų
tarybos narys; 
f)            pajamos už teisių
naudojimą – teisių turėtojų vardu kolektyvinio teisių
administravimo asociacijos surinktos pajamos už išimtinės teisės,
teisės į atlygį arba teisės į kompensaciją
naudojimą; 
g)           administravimo mokesčiai –
kolektyvinio teisių administravimo asociacijai mokama suma, kuria
padengiamos šios asociacijos patiriamos autorių teisių arba gretutinių
teisių administravimo paslaugų sąnaudos;
h)           atstovavimo susitarimas – bet koks
kolektyvinio teisių administravimo asociacijų tarpusavio susitarimas,
kuriuo viena asociacija įgalioja kitą asociaciją atstovauti jos
administruojamo repertuaro teisėms, įskaitant pagal 28 ir 29
straipsnius sudarytus susitarimus; 
i)            naudotojas – fizinis arba juridinis
asmuo, kuris vykdo veiksmus pagal teisių turėtojų suteiktą
leidimą ir moka teisių turėtojams atlygį arba
kompensaciją, tačiau nėra vartotojas; 
j)            repertuaras – kūriniai arba
kiti apsaugoti objektai, kurių teises administruoja kolektyvinio
teisių administravimo asociacija; 
k)           daugiateritorė licencija –
daugiau nei vienos valstybės narės teritorijoje galiojanti licencija;
l)            teisė naudoti muzikos
kūrinius internete – bet kokia pagal Direktyvos 2001/29/EB 2 ir 3
straipsnius nustatyta teisė naudoti muzikos kūrinį, reikalinga
internetinei muzikos paslaugai teikti;
m)          internetinė muzikos paslauga –
informacinės visuomenės paslauga, kaip nustatyta Direktyvos 98/34/EB 1
straipsnio 2 dalyje, kuriai teikti reikalinga licencija naudoti muzikos
kūrinius.
II antraštinė dalis
Kolektyvinio teisių administravimo asociacijos
1 skyrius
Kolektyvinio teisių administravimo
asociacijų narystė ir struktūra 
4 straipsnis
Bendrieji principai
Valstybės narės užtikrina, kad
kolektyvinio teisių administravimo asociacijos veiktų savo narių
labui ir nenustatytų teisių turėtojams, kurių teises jos
administruoja, jokių įsipareigojimų, kurie nėra
pagrįstai reikalingi saugant šių teisių turėtojų
teises ir interesus.
5 straipsnis
Teisių turėtojų teisės
1.           Valstybės narės
užtikrina, kad teisių turėtojai turėtų 2–7 dalyse
nustatytas teises ir kad šios teisės būtų įtrauktos į
kolektyvinio teisių administravimo asociacijos įstatus arba
narystės sąlygas.
2.           Teisių turėtojai
turi teisę suteikti pasirinktai kolektyvinio teisių administravimo
asociacijai leidimą administruoti pasirinktas teises, tam tikrų
kategorijų teises arba tam tikrų rūšių kūrinius ir kitus
objektus pasirinktose valstybėse narėse nepriklausomai nuo to,
kurioje valstybėje narėje yra kolektyvinio teisių administravimo
asociacijos arba teisių turėtojo gyvenamoji arba įsisteigimo
vieta arba kokia jų pilietybė. 
3.           Teisių turėtojai,
ne vėliau kaip prieš šešis mėnesius pateikę
įspėjimą su nurodytomis pagrįstomis priežastimis, turi
teisę panaikinti kolektyvinio teisių administravimo asociacijai
suteiktą leidimą administruoti teises, tam tikrų kategorijų
teises arba tam tikrų rūšių kūrinius ir kitus objektus arba
atšaukti kolektyvinio teisių administravimo asociacijos
įgaliojimą administruoti tam tikras teises, tam tikrų
kategorijų teises arba tam tikrų rūšių kūrinius ir
kitus objektus pasirinktose valstybėse narėse. Kolektyvinio teisių
administravimo asociacija gali nutarti, kad toks panaikinimas arba
įgaliojimų atšaukimas įsigalioja tik finansinių metų
viduryje ir pabaigoje priklausomai nuo to, kuris iš jų yra anksčiau
pasibaigus įspėjimo laikotarpiui. 
4.           Jei yra nesumokėtų
teisių turėtojui mokėtinų sumų už teisių
naudojimą iki leidimo panaikinimo arba įgaliojimų atšaukimo
įsigaliojimo arba pagal licenciją, suteiktą iki leidimo
panaikinimo arba įgaliojimų atšaukimo įsigaliojimo, teisių
turėtojo teisės pagal 12, 16, 18 ir 34 straipsnius, susijusios su
tokiu teisių naudojimu, lieka galioti. 
5.           Kolektyvinio teisių
administravimo asociacijos neriboja galimybės pasinaudoti 3 ir 4 dalyse
nustatytomis teisėmis, reikalaudamos, kad teisės, tam tikrų
kategorijų teisės arba tam tikrų rūšių kūriniai
ir kiti objektai, kuriems taikomas panaikinamas leidimas arba atšaukiami
įgaliojimai, būtų pavesti kitai kolektyvinio teisių
administravimo asociacijai.
6.           Valstybės narės
užtikrina, kad teisių turėtojas suteiktų aiškų
sutikimą kolektyvinio teisių administravimo asociacijai administruoti
konkrečiai kiekvieną teisę, tam tikrų kategorijų
teises arba tam tikrų rūšių kūrinius bei kitus objektus ir
kad visi tokie sutikimai būtų įforminti raštiškai. 
7.           Prieš gaudama teisių
turėtojų sutikimą administruoti tam tikrą teisę, tam
tikrų kategorijų teises arba tam tikrų rūšių
kūrinius ir kitus objektus, kolektyvinio teisių administravimo
asociacija informuoja teisių turėtojus apie jų teises pagal 1–6
dalis. 
Kolektyvinio teisių administravimo
asociacijos informuoja savo narius apie jų teises pagal šio straipsnio 1–6
dalis per šešis mėnesius nuo šios direktyvos perkėlimo į
nacionalinę teisę dienos.
6 straipsnis
Kolektyvinio teisių administravimo asociacijų narystės
taisyklės
1.           Valstybės narės
užtikrina, kad kolektyvinio teisių administravimo asociacijos
laikytųsi 2–5 dalyse nustatytų taisyklių. 
2.           Kolektyvinio teisių
administravimo asociacijos suteikia narystę teisių turėtojams,
atitinkantiems narystės reikalavimus. Atsisakyti suteikti narystę
šios asociacijos gali tik remdamosi objektyviais kriterijais. Šie kriterijai yra
nurodyti kolektyvinio teisių administravimo asociacijos įstatuose
arba narystės sąlygose ir yra skelbiami viešai.
3.           Kolektyvinio teisių
administravimo asociacijos įstatuose numatomas tinkamas ir veiksmingas
narių dalyvavimo kolektyvinio teisių administravimo asociacijos
sprendimų priėmimo procese mechanizmas. Sprendimų priėmimo
procese įvairių kategorijų nariams atstovaujama teisingai ir
proporcingai.
4.           Kolektyvinio teisių
administravimo asociacijos sudaro savo nariams galimybę bendrauti
elektroninėmis priemonėmis, taip pat ir siekiant pasinaudoti
narių teisėmis. Nariai gali naudotis elektroninėmis
priemonėmis nepriklausomai nuo jų gyvenamosios ar įsisteigimo
vietos. 
5.           Kolektyvinio teisių
administravimo asociacijos saugo narių duomenis ir juos nuolat atnaujina,
kad galėtų tinkamai nustatyti narių tapatybę ir vietą.
7 straipsnis
Kolektyvinio teisių administravimo asociacijos narių visuotinis
susirinkimas
1.           Valstybės narės
užtikrina, kad kolektyvinio teisių administravimo asociacijos narių
visuotinis susirinkimas būtų rengiamas pagal 2–8 dalyse nustatytas
taisykles.
2.           Kolektyvinio teisių
administravimo asociacijos narių visuotinis susirinkimas šaukiamas ne
rečiau kaip kartą per metus.
3.           Visuotiniame susirinkime
tvirtinami visi kolektyvinio teisių administravimo asociacijos
įstatų ir narystės sąlygų, jei joms netaikomi
įstatai, pakeitimai.
4.           Nariai visuotiniame
susirinkime turi įgaliojimus priimti sprendimą dėl
direktorių paskyrimo arba atleidimo ir tvirtinti jų atlyginimą
ir kitas išmokas, kaip antai nepinigines išmokas, skiriamas pensijas,
priklausančias kitas paskirtas sumas ir priklausančią
išeitinę išmoką. 
Nariai visuotiniame susirinkime neturi
įgaliojimų priimti sprendimo dėl valdančiosios tarybos
narių arba atskirų generalinių direktorių paskyrimo arba
atleidimo, kai juos paskirti arba atleisti yra įgaliota
stebėtojų taryba.
5.           Pagal II antraštinės
dalies 2 skyriaus nuostatas visuotiniame susirinkime priimami sprendimai bent
dėl šių dalykų: 
a)      teisių turėtojams
mokėtinų sumų paskirstymo politikos, išskyrus atvejus, kai
visuotinis susirinkimas nutaria perduoti šio sprendimo įgaliojimus
priežiūros funkciją atliekančiam organui;
b)      teisių turėtojams
mokėtinų sumų, kurios negali būti paskirstytos, kaip
nurodyta 12 straipsnio 2 dalyje, panaudojimo, išskyrus atvejus, kai visuotinis
susirinkimas nutaria perduoti šio sprendimo įgaliojimus priežiūros
funkciją atliekančiam organui; 
c)      bendrosios investicijų politikos,
įskaitant paskolų teikimą arba paskolų laidavimą ar
garantijas, taikomos pajamoms už teisių naudojimą;
d)      atskaitymų iš pajamų už
teisių naudojimą taisyklių.
6.           Visuotinis susirinkimas
kontroliuoja kolektyvinio teisių administravimo asociacijos veiklą,
bent priimdamas sprendimus dėl auditoriaus paskyrimo ir atleidimo bei
tvirtindamas metinę skaidrumo ataskaitą ir auditoriaus išvadas.
7.           Visi apribojimai, taikomi
kolektyvinio teisių administravimo asociacijos narių teisei dalyvauti
ir balsuoti visuotiniame susirinkime, yra teisingi ir proporcingi, taip pat
pagrįsti šiais kriterijais:
a)      narystės trukme;
b)      nario gautomis ar gautinomis sumomis per
konkretų finansinį laikotarpį.
Šie kriterijai yra nurodyti kolektyvinio
teisių administravimo asociacijos įstatuose arba narystės
sąlygose ir yra skelbiami viešai pagal 17 ir 19 straipsnius.
8.           Kiekvienas kolektyvinio
teisių administravimo asociacijos narys turi teisę paskirti bet
kurį kitą fizinį arba juridinį asmenį
įgaliotiniu, kuris jo vardu dalyvautų ir balsuotų visuotiniame
susirinkime. 
8 straipsnis
Priežiūros funkcija
1.           Valstybės narės
užtikrina, kad kolektyvinio teisių administravimo asociacija
nustatytų priežiūros funkciją, už kurią atsakingas organas
nuolatos stebėtų asmenų, kuriems kolektyvinio teisių
administravimo asociacijoje patikėtos vadovaujančios pareigos,
veiklą ir pareigų vykdymą. Siekiant užtikrinti veiksmingą
narių dalyvavimą šią funkciją atliekančiame organe,
kolektyvinio teisių administravimo asociacijos nariams jame atstovaujama
teisingai ir proporcingai. 
2.           Organo, kuriam patikėta
priežiūros funkcija, nariai susitinka reguliariai ir turi bent šiuos
įgaliojimus:
a)      tvirtinti visus kolektyvinio teisių
administravimo asociacijos vykdomus nekilnojamojo turto įsigijimus;
b)      tvirtinti patronuojamųjų
įmonių steigimą, kitų subjektų įsigijimą,
kitų subjektų akcijų arba teisių įsigijimą, susijungimus
ir susiliejimus;
c)      tvirtinti paskolų ėmimą,
paskolų teikimą ir paskolų laidavimą ar garantijas. 
3.           Valstybės narės
gali priimti sprendimą, kad 1 ir 2 dalys netaikomos tai kolektyvinio
teisių administravimo asociacijai, kuri jos balanso sudarymo dieną
neviršija dviejų iš trijų toliau nurodytų ribų:
a)      bendra balanso suma – 350 000 EUR;
b)      grynoji apyvarta – 700 000 EUR;
c)      vidutinis darbuotojų skaičius
finansiniais metais: dešimt.
9 straipsnis
Asmenų, kurie iš tikrųjų administruoja kolektyvinio teisių
administravimo asociacijos veiklą, įsipareigojimai
1.           Valstybės narės
užtikrina, kad asmenys, kurie iš tikrųjų administruoja kolektyvinio
teisių administravimo asociacijos veiklą, ir tokios asociacijos
direktoriai, išskyrus priežiūros funkciją atliekančius
direktorius, administruotų kolektyvinio teisių administravimo
asociaciją patikimai ir apdairiai, taikydami patikimas administracines ir
apskaitos procedūras ir vidaus kontrolės mechanizmus. 
2.           Valstybės narės
užtikrina, kad asmenys, kurie iš tikrųjų administruoja kolektyvinio
teisių administravimo asociacijos veiklą, ir tokios asociacijos
direktoriai, išskyrus priežiūros funkciją atliekančius
direktorius, parengtų procedūras taip, kad būtų išvengta
interesų konfliktų. Kolektyvinio teisių administravimo
asociacija nustato procedūras, kurių laikantis nustatomi, tvarkomi,
stebimi ir atskleidžiami interesų konfliktai, siekiant išvengti jų
neigiamo poveikio asociacijos narių interesams.
Pagal šias procedūras kiekvienas iš šių
asmenų ir direktorių priežiūros funkciją vykdančiam
organui teikia metinį individualų pranešimą, kuriame nurodo
tokią informaciją:
a)      visus su kolektyvinio teisių
administravimo asociacija susijusius interesus;
b)      visus iš kolektyvinio teisių
administravimo asociacijos gautus atlyginimus, įskaitant pensijas,
naudą natūra ir kitokią naudą;
c)      visas iš kolektyvinio teisių
administravimo asociacijos gautas sumas, išmokėtas jam kaip teisių
turėtojui;
d)      informaciją apie visus faktinius
arba galimus asmeninių interesų ir kolektyvinio teisių
administravimo asociacijos interesų arba įsipareigojimų
kolektyvinio teisių administravimo asociacijai ir įsipareigojimų
kitam juridiniam arba fiziniam asmeniui konfliktus.
2 skyrius
Pajamų už teisių naudojimą
administravimas
10 straipsnis
Pajamų už teisių naudojimą rinkimas ir naudojimas
1.           Kolektyvinio teisių
administravimo asociacijos stropiai renka ir administruoja pajamas už
teisių naudojimą.
2.           Kolektyvinio teisių
administravimo asociacija administruoja ir laiko pajamas už teisių
naudojimą ir visas už investicijas gautas pajamas atskirai nuo nuosavo
turto ir pajamų, gautų už teikiamas administravimo paslaugas arba
kitą veiklą.
3.           Kolektyvinio teisių
administravimo asociacija neturi teisės savo labui naudoti nei pajamų
už teisių naudojimą, nei jokių už investicijas gautų
pajamų, išskyrus teisę atskaityti jai priklausančius
administravimo mokesčius.
4.           Jei iki teisių
turėtojams mokėtinų sumų paskirstymo kolektyvinio
teisių administravimo asociacija investuoja pajamas už teisių
naudojimą ir visas už investicijas gautas pajamas, ji tai atlieka
laikydamasi 7 straipsnio 5 dalies c punkte nurodytos bendrosios
investicijų politikos ir šių taisyklių:
a)      turtas investuojamas siekiant geriausiai
atitikti narių interesus; kilus interesų konfliktui, kolektyvinio teisių
administravimo asociacija užtikrina, kad būtų investuojama tenkinant
vien narių interesus;
b)      turtas investuojamas taip, kad
būtų užtikrintas viso portfelio saugumas, kokybė, likvidumas ir
pelningumas;
c)      turtas yra deramai diversifikuojamas, kad
būtų išvengta per didelio kliovimosi kuriuo nors konkrečiu turtu
ir viso portfelio rizikos koncentracijos.
11 straipsnis
Atskaitymai
1.           Valstybės narės
užtikrina, kad susitarimuose, taikomuose kolektyvinio teisių
administravimo asociacijos ir jos narių bei teisių turėtojų
santykiams, būtų tiksliai nustatyti atskaitymai iš pajamų už
teisių naudojimą, nurodyti 16 straipsnio e punkte.
2.           Valstybės narės
užtikrina, kad tais atvejais, kai kolektyvinio teisių administravimo
asociacija teikia socialines, kultūros arba švietimo paslaugas,
finansuojamas atskaitymais iš pajamų už teisių naudojimą,
teisių turėtojai turi teisę:
a)      į socialines, kultūros arba
švietimo paslaugas pagal teisingus kriterijus, visų pirma šių
paslaugų prieigos ir masto atžvilgiais;
b)      toliau naudotis šiomis paslaugomis po to,
kai panaikino kolektyvinio teisių administravimo asociacijai suteiktą
leidimą administruoti teises, tam tikrų kategorijų teises arba
tam tikrų rūšių kūrinius ir kitus objektus arba
atšaukė kolektyvinio teisių administravimo asociacijai suteiktus
įgaliojimus administruoti savo teises, tam tikrų kategorijų
teises arba tam tikrų rūšių kūrinius ir kitus objektus.
Šių paslaugų prieigos ir masto kriterijais gali būti
atsižvelgiama į pajamas už šių teisių turėtojų
teisių naudojimą ir leidimo administruoti teises trukmę, jeigu
tokie kriterijai taip pat taikytini teisių turėtojams, kurie
nepanaikino tokio leidimo arba neatšaukė kolektyvinio teisių
administravimo asociacijos įgaliojimų administruoti savo teises, tam
tikrų kategorijų teises arba tam tikrų rūšių
kūrinius ir kitus objektus. 
12 straipsnis
Teisių turėtojams mokėtinų sumų paskirstymas 
1.           Valstybės narės
užtikrina, kad kolektyvinio teisių administravimo asociacija periodiškai
ir stropiai paskirstytų ir išmokėtų sumas, mokėtinas visiems
atstovaujamiems teisių turėtojams. Kolektyvinio teisių
administravimo asociacija paskirsto ir išmoka šias sumas ne vėliau kaip
per 12 mėnesių nuo finansinių metų, kuriais surinktos
pajamos už teisių naudojimą, pabaigos, išskyrus atvejus, kai laikytis
šio termino kolektyvinio teisių administravimo asociacijai trukdo
objektyvios priežastys, visų pirma susijusios su naudotojų
atskaitomybe, teisių ir teisių turėtojų nustatymu arba
informacijos apie kūrinius ir kitus objektus susiejimu su teisių
turėtojais. Kolektyvinio teisių administravimo asociacija tiksliai
paskirsto ir išmoka šias sumas, užtikrindama vienodą požiūrį
į visų kategorijų teisių turėtojus.
2.           Tais atvejais, kai
teisių turėtojams mokėtinų sumų paskirstyti
neįmanoma, nors kolektyvinio teisių administravimo asociacija
ėmėsi visų priemonių, reikalingų teisių
turėtojų tapatybei ir vietai nustatyti, praėjus penkeriems
metams nuo finansinių metų, kuriais surinktos pajamos už teisių
naudojimą, pabaigos, kolektyvinio teisių administravimo asociacija
priima sprendimą dėl atitinkamų sumų panaudojimo pagal 7
straipsnio 5 dalies b punktą, nepažeisdama teisių turėtojo
teisės iš asociacijos šių sumų pareikalauti.
3.           2 dalyje nurodytos
priemonės teisių turėtojų tapatybei ir vietai nustatyti
apima narystės įrašų tikrinimą bei kūrinių ir
kitų objektų, kurių teisių turėtojo ar
turėtojų tapatybė ir vieta nenustatyta, sąrašo
pateikimą kolektyvinio teisių administravimo asociacijos nariams ir
visuomenei. 
3 skyrius 
Teisių administravimas kitų
kolektyvinio teisių administravimo asociacijų vardu
13 straipsnis
Pagal atstovavimo susitarimus administruojamos teisės
Valstybės narės užtikrina, kad
kolektyvinio teisių administravimo asociacija netaikytų skirtingo
požiūrio savo nariams ir teisių turėtojams, kurių teises ji
administruoja pagal atstovavimo susitarimą, visų pirma netaikytų
jiems skirtingų tarifų, administravimo mokesčių,
pajamų už teisių naudojimą surinkimo sąlygų ir
šių sumų paskirstymo teisių turėtojams sąlygų.
14 straipsnis
Atstovavimo susitarimuose nustatyti atskaitymai ir mokėjimai
1.           Kolektyvinio teisių
administravimo asociacija iš pajamų už administruojamų teisių
naudojimą pagal atstovavimo susitarimą su kita kolektyvinio
teisių administravimo asociacija neatskaito jokių mokesčių,
išskyrus administravimo mokesčius, nebent kita kolektyvinio teisių
administravimo asociacija duoda aiškų sutikimą atskaityti sumas.
2.           Kolektyvinio teisių
administravimo asociacija periodiškai, stropiai ir tiksliai paskirsto ir išmoka
kitoms kolektyvinio teisių administravimo asociacijoms mokėtinas
sumas.
4 skyrius
Santykiai su naudotojais
15 straipsnis
Licencijų teikimas
1.           Kolektyvinio teisių
administravimo asociacijų ir naudotojų derybos dėl
licencijų naudoti teises teikimo vyksta geranoriškai; jų metu
pateikiama visai reikalinga informacija apie atitinkamas paslaugas. 
2.           Licencijų teikimo
sąlygos grindžiamos objektyviais kriterijais, visų pirma tarifų
atžvilgiu. 
Nustatant išimtinių teisių tarifus
atsižvelgiama į teisių prekybos ekonominę vertę ir
kolektyvinio teisių administravimo asociacijos teikiamą
paslaugą.
Jeigu nacionalinės teisės aktų,
kuriais nustatomos teisių turėtojams pagal jų teisę į
atlygį arba teisę į kompensaciją mokėtinos sumos,
nėra, kolektyvinio teisių administravimo asociacija nustato šias
mokėtinas sumas pagal šių teisių prekybos ekonominę
vertę.
3.           Kolektyvinio teisių
administravimo asociacijos sudaro sąlygas naudotojams bendrauti
elektroninėmis priemonėmis, įskaitant tam tikrais atvejais
pranešant apie licencijos naudojimą. 
5 skyrius
Skaidrumas ir ataskaitų teikimas
16 straipsnis
Teisių turėtojams teikiama informacija apie jų teisių
administravimą
Valstybės narės užtikrina, kad
kolektyvinio teisių administravimo asociacija bent kartą per metus
kiekvienam atstovaujamam teisių turėtojui elektroninėmis priemonėmis
pateiktų šią informaciją:
a)           visus asmens duomenis, kuriuos
teisės turėtojas yra įgaliojęs kolektyvinio teisių
administravimo asociaciją naudoti, įskaitant teisių
turėtojo tapatybei ir vietai nustatyti;
b)           teisių turėtojo vardu
surinktas pajamas už teisių naudojimą;
c)           teisių turėtojui
mokėtinas sumas pagal administruojamų teisių kategorijas ir
naudojimo pobūdį, kurias kolektyvinio teisių administravimo
asociacija per atitinkamą laikotarpį išmokėjo teisių turėtojui;

d)           laikotarpį, kuriuo naudotasi teisėmis,
už kurias teisių turėtojui mokėtinos sumos;
e)           atskaičiuotus atitinkamo
laikotarpio administravimo mokesčius;
f)            kitus (ne administravimo
mokesčių) atskaitymus, įskaitant tuos, kuriuos pagal
nacionalinę teisę gali būti privaloma atskaityti už atitinkamą
laikotarpį teiktas socialines, kultūros arba švietimo paslaugas;
g)           visas dar neišmokėtas
teisių turėtojui mokėtinas sumas už atitinkamą
laikotarpį;
h)           pagal 34 ir 36 straipsnius
taikytinas skundų nagrinėjimo ir ginčų sprendimo
procedūras.
17 straipsnis
Kitoms kolektyvinio teisių administravimo asociacijoms pateikta
informacija apie teisių administravimą pagal atstovavimo susitarimus
Valstybės narės užtikrina, kad
kolektyvinio teisių administravimo asociacija bent kartą per metus
elektroninėmis priemonėmis pateiktų kolektyvinio teisių
administravimo asociacijai, kurios vardu konkretų laikotarpį
administruoja teises pagal atstovavimo susitarimą, šią
informaciją:
a)           teisių turėtojams
mokėtinas sumas pagal administruojamų teisių kategorijas ir
naudojimo pobūdį, kurias kolektyvinio teisių administravimo
asociacija išmokėjo už suteiktas licencijas naudoti teises, kurias ji
administruoja pagal atstovavimo susitarimą;
b)           administravimo mokesčių ir
kitus atskaitymus;
c)           informaciją apie licencijas ir
pajamas už teisių naudojimą, susijusias su kūriniais,
įtrauktais į repertuarą, kuriam taikomas atstovavimo
susitarimas;
d)           visuotinio susirinkimo nutarimus.
18 straipsnis
Informacija, paprašius teikiama teisių turėtojams, nariams, kitoms
kolektyvinio teisių administravimo asociacijoms ir naudotojams
1.           Valstybės narės
užtikrina, kad kolektyvinio teisių administravimo asociacija, gavusi bet
kurio teisių turėtojo, kurio teisėms atstovauja, bet kurios
kolektyvinio teisių administravimo asociacijos, kurios vardu administruoja
teises pagal atstovavimo susitarimą, arba bet kurio naudotojo
prašymą, nepagrįstai nedelsdama elektroninėmis priemonėmis
pateiktų šią informaciją:
a)      standartines licencines sutartis ir
taikomus tarifus;
b)      administruojamą repertuarą ir
teises, nurodant kuriose valstybėse narėse tas repertuaras ir
teisės galioja;
c)      pasirašytų atstovavimo
susitarimų sąrašą, įskaitant informaciją apie kitas
dalyvaujančias kolektyvinio teisių administravimo asociacijas,
atstovaujamą repertuarą ir teritorinę taikymo sritį, kuriai
šie susitarimai galioja.
2.           Be to, kolektyvinio
teisių administravimo asociacija bet kurio teisių turėtojo arba
kolektyvinio teisių administravimo asociacijos prašymu pateikia visą
informaciją apie kūrinius, kurių teisių turėtojas ar
turėtojai nenustatyti, įskaitant tam tikrais atvejais kūrinio
pavadinimą, autoriaus vardą ir pavardę, leidėjo
pavadinimą ir visą kitą turimą susijusią
informaciją, kurios gali reikėti nustatant teisių
turėtojų tapatybę. 
19 straipsnis
Informacijos viešinimas
1.           Valstybės narės
užtikrina, kad kolektyvinio teisių administravimo asociacija
paviešintų šią informaciją:
a)      įstatus;
b)      narystės sąlygas ir leidimo
administruoti teises panaikinimo sąlygas, jei jos neįtrauktos į
įstatus;
c)      9 straipsnyje nurodytų asmenų
sąrašą; 
d)      teisių turėtojams
mokėtinų sumų paskirstymo taisykles;
e)      administravimo mokesčių
taisykles;
f)       taisykles, pagal kurias iš pajamų
už teisių naudojimą atskaitomi kiti nei administravimo
mokesčiai, įskaitant atskaitymus socialinių, kultūros ir
švietimo paslaugų tikslais;
g)      pagal 34, 35 ir 36 straipsnius taikytinas
skundų nagrinėjimo ir ginčų sprendimo procedūras.
2.           1 dalyje nurodyta informacija
skelbiama tos kolektyvinio teisių administravimo asociacijos interneto
svetainėje, kad visuomenė bet kada galėtų su ja
susipažinti. 
Kolektyvinio teisių administravimo asociacija
1 dalyje nurodytą informaciją prireikus atnaujina.
20 straipsnis
Metinė skaidrumo ataskaita
1.           Valstybės narės
užtikrina, kad, nepaisant kolektyvinio teisių administravimo asociacijos juridinio
statuso pagal nacionalinę teisę, ši asociacija parengia ir paviešina
metinę skaidrumo ataskaitą, įskaitant specialią
ataskaitą, už kiekvienus finansinius metus ne vėliau kaip per šešis
mėnesius nuo atitinkamų finansinių metų pabaigos.
Metinę skaidrumo ataskaitą pasirašo visi direktoriai.
Metinė skaidrumo ataskaita skelbiama
kolektyvinio teisių administravimo asociacijos interneto svetainėje,
o visuomenė su ja susipažinti gali ne trumpiau kaip penkerius metus.
2.           Metinėje skaidrumo
ataskaitoje pateikiama bent I priede nurodyta informacija.
3.           1 dalyje nurodytoje
specialioje ataskaitoje nurodoma, kaip panaudotos sumos, atskaitytos
socialinių, kultūros ir švietimo paslaugų tikslais, ir
pateikiama bent I priedo 3 punkte nustatyta informacija.
4.           Metinėje skaidrumo
ataskaitoje pateikiama apskaitos informacija turi būti patikrinta vieno ar
daugiau asmenų, turinčių įgaliojimą pagal teisės
aktus atlikti ataskaitų auditą pagal 2006 m. gegužės 17 d.
Europos Parlamento ir Tarybos direktyvą 2006/43/EB dėl teisės
aktų nustatyto metinės finansinės atskaitomybės ir
konsoliduotos finansinės atskaitomybės audito[22].
Auditoriaus išvados, įskaitant išlygas,
metinėje skaidrumo ataskaitoje turi būti pateiktos nesutrumpintos.
Šioje dalyje apskaitos informacija apima I priedo 1
punkto a papunktyje nurodytas finansines ataskaitas ir I priedo 1 punkto f ir g
papunkčiuose bei I priedo 2 punkte nurodytą visą finansinę
informaciją.
5.           Valstybės narės
gali priimti sprendimą, kad I priedo 1 punkto a, f ir g papunkčiai
netaikomi tai kolektyvinio teisių administravimo asociacijai, kuri jos
balanso sudarymo dieną neviršija dviejų iš trijų toliau
nurodytų ribų:
a)      bendra balanso suma – 350 000 EUR;
b)      grynoji apyvarta – 700 000 EUR;
c)      vidutinis darbuotojų skaičius
finansiniais metais: dešimt.
III antraštinė dalis
Kolektyvinio teisių administravimo
asociacijų vykdomas daugiateritorių licencijų naudoti muzikos
kūrinius internete teikimas
21 straipsnis
Daugiateritorių licencijų naudoti kūrinius vidaus rinkoje
teikimas
1.           Valstybės narės
užtikrina, kad jų teritorijoje įsteigtos kolektyvinio teisių
administravimo asociacijos, teikdamos daugiateritores licencijas naudoti
muzikos kūrinius internete, laikytųsi šios antraštinės dalies
reikalavimų.
2.           Valstybės narės
užtikrina, kad 39 straipsnyje nurodytos kompetentingos institucijos veiksmingai
prižiūrėtų kolektyvinio teisių administravimo
asociacijų atitiktį šiems reikalavimams.
22 straipsnis
Pajėgumas tvarkyti daugiateritores licencijas
1.           Valstybės narės
užtikrina, kad kolektyvinio teisių administravimo asociacija, teikianti
daugiateritores licencijas naudoti muzikos kūrinius internete,
būtų pakankamai pajėgi elektroniniu būdu našiai ir
skaidriai tvarkyti duomenis, reikalingus tokioms licencijoms administruoti,
įskaitant duomenis repertuarui nustatyti ir jo naudojimui stebėti,
sąskaitoms naudotojams išrašyti, pajamoms už teisių naudojimą
rinkti ir teisių turėtojams mokėtinoms sumoms paskirstyti.
2.           Taikant šio straipsnio 1
dalį, kolektyvinio teisių administravimo asociacija atitinka bent
šias sąlygas:
a)      yra kompetentinga tiksliai nustatyti
muzikos kūrinius, kurių teisėms atstovauti turi leidimą,
arba jų dalis;
b)      yra kompetentinga tiksliai nustatyti
kiekvieno muzikos kūrinio, kurį yra įgaliota atstovauti, arba jo
dalies teises arba jų dalis ir teisių turėtojus kiekvienoje
valstybėje narėje, kuriai galioja šis leidimas;
c)      teisių turėtojams ir muzikos
kūriniams nustatyti naudoja unikalius identifikatorius, kuo labiau
atsižvelgdama į savanoriškus sektoriaus standartus ir praktiką,
parengtus tarptautiniu arba Sąjungos lygmeniu;
d)      nepagrįstai nedelsdama atsižvelgia
į visus a punkte nustatytos informacijos pokyčius;
e)      yra kompetentinga laiku ir veiksmingai
nustatyti ir pašalinti nenuoseklius duomenis, kuriuos turi kitos kolektyvinio
teisių administravimo asociacijos, teikiančios daugiateritores
licencijas naudoti muzikos kūrinius internete.
23 straipsnis
Daugiateritorio repertuaro informacijos skaidrumas
1.           Kolektyvinio teisių
administravimo asociacija, teikianti daugiateritores licencijas naudoti muzikos
kūrinius internete, internetinių muzikos paslaugų
teikėjams, teisių turėtojams ir kitoms kolektyvinio teisių
administravimo asociacijoms elektroninėmis priemonėmis teikia
naujausią informaciją, pagal kurią jie gali nustatyti šios
asociacijos administruojamą muzikos repertuarą internete. Nurodomi
administruojami muzikos kūriniai, atstovaujamos teisės arba jų
dalys ir atstovaujamos valstybės narės.
2.           Kolektyvinio teisių
administravimo asociacija gali imtis pagrįstų priemonių,
siekdama užtikrinti duomenų tikslumą ir vientisumą, kontroliuoti
jų pakartotinį naudojimą ir apsaugoti asmens duomenis bei
neskelbtiną komercinę informaciją.
24 straipsnis
Daugiateritorio repertuaro informacijos tikslumas
1.           Kolektyvinio teisių
administravimo asociacija, teikianti daugiateritores licencijas naudoti muzikos
kūrinius internete, nustato tvarką, pagal kurią teisių
turėtojai ir kitos kolektyvinio teisių administravimo asociacijos
gali pareikšti prieštaravimus dėl 22 straipsnio 2 dalyje nurodytų
duomenų turinio arba dėl 23 straipsnyje nurodytos informacijos, kai
tokie teisių turėtojai ir kolektyvinio teisių administravimo
asociacijos, remdamiesi pagrįstais įrodymais, yra
įsitikinę, kad duomenys arba informacija, susiję su jų teisėmis
naudoti muzikos kūrinius internete, yra netikslūs. Kai šios
pretenzijos yra pakankamai pagrįstos, kolektyvinio teisių
administravimo asociacija užtikrina, kad duomenys arba informacija
būtų nepagrįstai nedelsiant pataisyti. 
2.           Kolektyvinio teisių
administravimo asociacija suteikia teisių turėtojams, kurių
muzikos kūriniai yra įtraukti į jos muzikos repertuarą,
priemonių elektroniniu būdu teikti informaciją apie jų
muzikos kūrinius arba jų teises į šiuos kūrinius. Tai
atlikdami tiek kolektyvinio teisių administravimo asociacija, tiek
teisių turėtojai kuo labiau atsižvelgia į tarptautiniu arba
Sąjungos lygmeniu parengtus sektoriaus standartus arba praktiką,
susijusius su keitimusi duomenimis, taip sudarant galimybes teisių
turėtojams nurodyti muzikos kūrinį arba jo dalį, teises
naudoti jį ar jo dalį internete ir valstybes nares, kuriose jie
suteikia kolektyvinio teisių administravimo asociacijai leidimą
veikti jų vardu.
25 straipsnis
Tikslių ataskaitų ir sąskaitų teikimas laiku 
1.           Kolektyvinio teisių
administravimo asociacija stebi, kaip internetinių muzikos paslaugų
teikėjai, kuriems asociacija suteikė daugiateritorę
licenciją naudoti muzikos kūrinius internete, naudoja asociacijos
atstovaujamas teises arba jų dalis.
2.           Kolektyvinio teisių
administravimo asociacija siūlo internetinių muzikos paslaugų teikėjams
galimybę elektroniniu būdu teikti ataskaitas dėl faktinio
teisių naudoti muzikos kūrinius internete naudojimo. Kolektyvinio
teisių administravimo asociacija siūlo bent vieną ataskaitų
teikimo metodą, nustatytą atsižvelgiant į savanoriškus sektoriaus
standartus arba praktiką, parengtus tarptautiniu arba Sąjungos
lygmeniu elektroniniam keitimuisi tokiais duomenimis. Kolektyvinio teisių
administravimo asociacija gali atsisakyti priimti naudotojo ataskaitą,
pateiktą privačiu formatu, jeigu ta asociacija elektroniniam
keitimuisi duomenimis yra numačiusi sektoriaus standartą.
3.           Kolektyvinio teisių
administravimo asociacija sąskaitas internetinių muzikos
paslaugų teikėjams siunčia elektroniniu būdu. Kolektyvinio
teisių administravimo asociacija siūlo naudoti bent vieną
formatą, atitinkantį savanoriškus sektoriaus standartus arba
praktiką, parengtus tarptautiniu arba Sąjungos lygmeniu.
Sąskaitoje nurodomi kūriniai ir teisės, kuriems arba kurių
dalims suteikta licencija, remiantis 22 straipsnio 2 dalyje nurodytais
duomenimis, ir atitinkamas faktinis jų panaudojimas, kiek jį galima
nurodyti, naudojantis naudotojo pateikta informacija ir tos informacijos
pateikimo formatu.
4.           Kolektyvinio teisių
administravimo asociacija internetinių muzikos paslaugų teikėjui
nedelsdama teikia tikslias sąskaitas po to, kai pranešama apie
faktinį teisių naudoti tą muzikos kūrinį internete
panaudojimą, išskyrus atvejus, kai sąskaitas delsiama pateikti
dėl internetinių muzikos paslaugų teikėjo kaltės. 
5.           Kolektyvinio teisių
administravimo asociacija nustato tinkamą tvarką pagal kurią
internetinių muzikos paslaugų teikėjas gali prieštarauti
dėl sąskaitos tikslumo, įskaitant atvejus, kai internetinių
muzikos paslaugų teikėjas gauna sąskaitas iš vienos ar
kelių kolektyvinio teisių administravimo asociacijų už tas
pačias teises naudoti tą patį muzikos kūrinį
internete.
26 straipsnis
Tikslus atsiskaitymas su teisių turėtojais laiku
1.           Valstybės narės
užtikrina, kad kolektyvinio teisių administravimo asociacija, teikianti
daugiateritores licencijas naudoti muzikos kūrinius internete, paskirsto
už tokias licencijas gautas teisių turėtojams mokėtinas sumas
tiksliai ir nedelsdama po to, kai pranešama apie faktinį to kūrinio
panaudojimą, išskyrus atvejus, kai delsiama dėl internetinių
muzikos paslaugų teikėjo kaltės. 
2.           Kolektyvinio teisių
administravimo asociacija teisių turėtojams nurodo bent šią
informaciją:
a)      laikotarpį, kuriuo naudotas
kūrinys, už kurį teisių turėtojui mokėtinos sumos, ir
valstybes nares, kuriose tas kūrinys naudotas;
b)      kolektyvinio teisių administravimo
asociacijos surinktas sumas už kiekvieną teisę naudoti muzikos
kūrinius internete, kuriai atstovauti šią asociaciją
įgaliojo teisių turėtojas, atskaitymus iš šių sumų ir
sumas, kurias ši asociacija paskirstė; 
c)      iš kiekvieno internetinių muzikos
paslaugų teikėjo teisių turėtojo vardu kolektyvinio
teisių administravimo asociacijos surinktas sumas, atskaitymus iš šių
sumų ir sumas, kurias ši asociacija paskirstė.
3.           Kai teisių
turėtojai panaikina leidimą kolektyvinio teisių administravimo
asociacijai administruoti jų teises naudoti muzikos kūrinius
internete arba atšaukia kolektyvinio teisių administravimo asociacijai
suteiktus įgaliojimus administruoti teises naudoti muzikos kūrinius
arba jų dalį internete, šio straipsnio 1 ir 2 dalys taikomos toliau
galiojančioms daugiateritorėms licencijoms, suteiktoms iki leidimo
panaikinimo arba įgaliojimų atšaukimo.
4.           Kai kolektyvinio teisių
administravimo asociacija pagal 28 ir 29 straipsnius įgalioja kitą
kolektyvinio teisių administravimo asociaciją teikti daugiateritores
licencijas naudoti muzikos kūrinius internete, įgaliota asociacija
skirsto 1 dalyje nurodytas sumas ir teikia 2 dalyje nurodytą
informaciją įgaliojančiai asociacijai, o šioji yra atsakinga už
tolesnį sumų paskirstymą ir informacijos pateikimą
teisių turėtojams, išskyrus atvejus, kai susitarta dėl kitos
tvarkos.
27 straipsnis
Užsakomosios paslaugos
Kolektyvinio teisių administravimo
asociacija gali užsakyti paslaugas, susijusias su jos teikiamomis
daugiateritorėmis licencijomis. Toks paslaugų užsakymas nedaro
poveikio kolektyvinio teisių administravimo asociacijos atsakomybei
teisių turėtojams, internetinių muzikos paslaugų
teikėjams ar kitoms kolektyvinio teisių administravimo asociacijoms.
28 straipsnis
Kolektyvinio teisių administravimo asociacijų susitarimai dėl
daugiateritorių licencijų teikimo
1.           Kolektyvinio teisių
administravimo asociacijų atstovavimo susitarimai, pagal kuriuos viena
asociacija įgalioja kitą asociaciją teikti daugiateritores
licencijas naudoti muzikos kūrinius iš įgaliojančios asociacijos
muzikos repertuaro internete, negali būti išimtiniai. Įgaliota
kolektyvinio teisių administravimo asociacija administruoja šias teises
naudoti kūrinius internete nediskriminacinėmis sąlygomis.
2.           Įgaliojanti kolektyvinio
teisių administravimo asociacija praneša savo nariams apie susitarimo
trukmę, kitos asociacijos teikiamų paslaugų kainą ir visas
kitas esmines susitarimo sąlygas.
3.           Įgaliota kolektyvinio
teisių administravimo asociacija praneša įgaliojančiai asociacijai
apie pagrindines sąlygas, kuriomis teikiamos licencijos
įgaliojančios asociacijos teisėms naudoti kūrinius
internete, įskaitant panaudojimo pobūdį, visas nuostatas,
susijusias su licencijų mokesčiu arba darančias šiam
mokesčiui poveikį, licencijos trukmę, ataskaitinius laikotarpius
ir teritorijas, kuriose licencija galioja.
29 straipsnis
Įpareigojimas atstovauti kitai kolektyvinio teisių administravimo
asociacijai teikiant daugiateritores licencijas
1.           Kolektyvinio teisių
administravimo asociacija, savo repertuarui neteikianti ir nesiūlanti
teikti daugiateritorių licencijų naudoti muzikos kūrinius
internete, gali paprašyti kitos kolektyvinio teisių administravimo
asociacijos, atitinkančios šios antraštinės dalies reikalavimus,
pasirašius atstovavimo susitarimą atstovauti šioms teisėms pagal 28
straipsnį.
2.           Paprašytoji kolektyvinio
teisių administravimo asociacija sutinka su tokiu prašymu, jeigu ji jau
teikia arba siūlo teikti daugiateritores licencijas tos pačios
kategorijos teisėms naudoti internete muzikos kūrinius iš vienos ar
daugiau kitų kolektyvinio teisių administravimo asociacijų
repertuaro. 
Administravimo mokestis, mokamas už paslaugą,
kurią paprašytoji kolektyvinio teisių administravimo asociacija
teikia prašančiajai asociacijai, neviršija sąnaudų, kurias
pagrįstai patiria paprašytoji asociacija, administruodama
prašančiosios asociacijos repertuarą, pridėjus
pagrįstą pelno maržą. 
3.           Prašančioji kolektyvinio
teisių administravimo asociacija pateikia paprašytajai asociacijai apie
savo muzikos repertuarą informacijos, reikalingos teikiant daugiateritores
licencijas naudoti muzikos kūrinius internete. Kai informacijos nepakanka
arba ji pateikta tokia forma, kuri neleidžia paprašytajai kolektyvinio
teisių administravimo asociacijai vykdyti šios antraštinės dalies
reikalavimų, paprašytoji asociacija gali imti pagrįstą
mokestį už sąnaudas, patirtas vykdant tuos reikalavimus, arba
neadministruoti tų kūrinių, apie kuriuos informacija nepakankama
arba netinkama naudoti.      
30 straipsnis
Galimybė teikti daugiateritores licencijas
Valstybės narės užtikrina, kad tais
atvejais, kai kolektyvinio teisių administravimo asociacija neteikia ir
nesiūlo teikti daugiateritorių licencijų naudoti muzikos
kūrinius internete arba neleidžia kitai kolektyvinio teisių administravimo
asociacijai šiuo tikslu šioms teisėms atstovauti praėjus vieniems
metams po šios direktyvos perkėlimo į nacionalinę teisę,
teisių turėtojai, suteikę tai asociacijai leidimą
atstovauti jų teisėms naudoti muzikos kūrinius internete,
galėtų teikti daugiateritores licencijas naudoti jų muzikos
kūrinius internete patys arba per bet kurią kolektyvinio teisių
administravimo asociaciją, atitinkančią šios antraštinės
dalies nuostatas, arba kitą įgaliotą šalį. Kolektyvinio
teisių administravimo asociacija, neteikianti ir nesiūlanti teikti
daugiateritorių licencijų, toliau teikia arba siūlo teikti
licencijas naudoti šių teisių turėtojų muzikos
kūrinius internete, galiojančias valstybės narės, kurioje
ta kolektyvinio teisių administravimo asociacija yra įsteigta,
teritorijoje, išskyrus atvejus, kai teisių turėtojai panaikina savo
leidimą šias teises administruoti. 
31 straipsnis
Kolektyvinio teisių administravimo asociacijų
patronuojamųjų įmonių vykdomas daugiateritorių
licencijų teikimas
18 straipsnio 1 dalies a ir c punktai, 22, 23,
24, 25, 26, 27, 32 ir 36 straipsniai taip pat taikomi subjektams, kurie
visiškai arba iš dalies priklauso kolektyvinio teisių administravimo
asociacijai ir siūlo teikti arba teikia daugiateritores licencijas naudoti
muzikos kūrinius internete.
32 straipsnis
Licencijų internetinėms paslaugoms teikimo sąlygos
Kolektyvinio teisių administravimo
asociacija, teikianti daugiateritores licencijas naudoti muzikos kūrinius
internete, neprivalo taikyti licencijų teikimo sąlygų, dėl
kurių susitarė su internetinių muzikos paslaugų
teikėju, kitų rūšių paslaugoms, kai tas internetinių
muzikos paslaugų teikėjas teikia naujos rūšies paslaugą,
kuri visuomenei prieinama trumpiau kaip trejus metus.
33 straipsnis
Nukrypti leidžianti nuostata, taikoma teisėms naudoti muzikos
kūrinius internete, reikalingoms radijo ir televizijos programoms
Šios antraštinės dalies reikalavimai
netaikomi kolektyvinio teisių administravimo asociacijoms, kurios,
laikydamosi konkurencijos taisyklių pagal SESV 101 ir 102 straipsnius,
savanoriško reikalingų teisių jungimo pagrindu teikia daugiateritores
licencijas naudoti muzikos kūrinius internete, reikalingas transliuotojui,
kad šis perduotų arba rodytų visuomenei savo radijo ir televizijos
programas tuo pačiu metu, kai jos pirmąsyk transliuojamos, arba
vėliau ir bet kokią jo sukurtą internete pateikiamą
medžiagą, papildančią pirmąją jo radijo ar televizijos
programos transliaciją.
IV antraštinė dalis
Vykdymo užtikrinimo priemonės
34 straipsnis
Nariams ir teisių turėtojams nustatyta ginčų sprendimo
tvarka
1.           Valstybės narės
užtikrina, kad kolektyvinio teisių administravimo asociacijos savo nariams
ir teisių turėtojams nustatytų veiksmingą ir laiku
įgyvendinamą tvarką, pagal kurią nagrinėjami skundai
ir sprendžiami ginčai, visų pirma susiję su leidimu
administruoti teises ir teisių panaikinimu arba atšaukimu, narystės
sąlygomis, teisių turėtojams mokėtinų sumų
surinkimu, atskaitymais iš šių sumų ir jų paskirstymu. 
2.           Kolektyvinio teisių
administravimo asociacijos į narių arba teisių
turėtojų skundus atsako raštiškai. Kai kolektyvinio teisių
administravimo asociacija skundą atmeta, ji nurodo atmetimo priežastis.
3.           Šalims negali būti
trukdoma pareikšti ir ginti savo teisių kreipiantis į teismą.
35 straipsnis
Naudotojams nustatyta ginčų sprendimo tvarka
1.           Valstybės narės
užtikrina, kad dėl kolektyvinio teisių administravimo asociacijų
ir naudotojų ginčų, susijusių su taikomomis ir
siūlomomis licencijų teikimo sąlygomis, tarifais ir bet kokiu
atsisakymu suteikti licenciją, būtų galima kreiptis į
teismą ir atitinkamais atvejais į nepriklausomą ir
nešališką ginčų sprendimo įstaigą. 
2.           Kai 1 dalyje nustatytas
įpareigojimas įgyvendinamas suteikiant teisę kreiptis į
nepriklausomą ir nešališką ginčų sprendimo
įstaigą, tai neturi trukdyti šalims pareikšti ir ginti savo
teisių keliant bylą teisme.
36 straipsnis
Alternatyvi ginčų sprendimo tvarka
1.           Valstybės narės
užtikrina, kad taikant III antraštinę dalį į nepriklausomas ir
nešališkas ginčų sprendimo įstaigas būtų galima
kreiptis dėl kolektyvinio teisių administravimo asociacijos,
teikiančios ar siūlančios teikti daugiateritores licencijas
naudoti muzikos kūrinius internete, ginčų: 
a)      su faktiniais arba potencialiais
internetinių muzikos paslaugų teikėjais dėl 22, 23 ir 25
straipsnių taikymo;
b)      su vienu ar keliais teisių
turėtojais dėl 22, 23, 24, 25, 26, 28, 29 ir 30 straipsnių
taikymo;
c)      su kita kolektyvinio teisių
administravimo asociacija dėl 24, 25, 26, 28 ir 29 straipsnių
taikymo.
2.           Kolektyvinio teisių
administravimo asociacijos praneša susijusioms šalims apie 1 dalyje
nurodytą galimybę pasinaudoti alternatyvia ginčų sprendimo
tvarka.
3.           Dėl 1 ir 2 dalyse
nurodytos tvarkos šalims negali būti trukdoma pareikšti ir ginti savo
teisių kreipiantis į teismą.
37 straipsnis
Skundai
1.           Valstybės narės
užtikrina, kad būtų nustatyta procedūra, pagal kurią
kolektyvinio teisių administravimo asociacijos nariai, teisių
turėtojai, naudotojai ir kitos suinteresuotosios šalys galėtų
kompetentingoms institucijoms teikti skundus dėl kolektyvinio teisių
administravimo asociacijų veiklos, kuriai taikoma ši direktyva. 
2.           Valstybės narės
imasi visų būtinų priemonių, kad užtikrintų, kad 1
dalyje nurodytą skundų nagrinėjimo procedūrą
vykdytų kompetentingos institucijos, turinčios įgaliojimus
užtikrinti, kad būtų laikomasi pagal šioje direktyvoje nustatytus
reikalavimus priimtų nacionalinės teisės aktų
nuostatų.
38 straipsnis
Sankcijos ir priemonės 
1.           Valstybės narės
pasirūpina, kad jų atitinkamos kompetentingos institucijos
galėtų imtis tinkamų administracinių sankcijų ir
priemonių, kai nesilaikoma įgyvendinant šią direktyvą
priimtų nacionalinių nuostatų, ir užtikrina, kad tos sankcijos
ir priemonės būtų taikomos. Sankcijos ir priemonės yra veiksmingos,
proporcingos ir atgrasios.
2.           Valstybės narės iki
[data] praneša Komisijai apie 1 dalyje nurodytas taisykles ir nedelsdamos
informuoja apie vėliau padarytus su jomis susijusius pakeitimus. 
39 straipsnis
Kompetentingos institucijos 
Valstybės narės iki [data] nurodo
Komisijai 21, 37, 38 ir 40 straipsniuose nurodytas kompetentingas institucijas.

Šią informaciją Komisija paskelbia
savo interneto svetainėje.
40 straipsnis
Daugiateritorių licencijų teikimo nuostatų laikymasis 
1.           Valstybės narės
užtikrina, kad 39 straipsnyje nurodytos kompetentingos institucijos nuolatos
stebėtų, kaip jų teritorijoje įsteigtos kolektyvinio
teisių administravimo asociacijos, teikdamos daugiateritores licencijas
naudoti muzikos kūrinius internete, laikosi III antraštinės dalies
reikalavimų. 
2.           Komisija skatina
valstybių narių kompetentingas institucijas reguliariai keistis
informacija, susijusia su daugiateritorių licencijų teikimo
padėtimi ir pokyčiais, tarpusavyje ir su Komisija.
3.           Komisija rengia reguliarias
konsultacijas su teisių turėtojų, kolektyvinio teisių
administravimo asociacijų, naudotojų, vartotojų ir kitų
suinteresuotųjų šalių atstovais, kad sužinotų jų
patirtį taikant šios direktyvos III antraštinės dalies nuostatas.
Komisija, naudodamasi 2 dalimi nustatyta sistema, kompetentingoms institucijoms
teikia visą per konsultacijas gautą susijusią informaciją.
4.           Valstybės narės
užtikrina, kad ne vėliau kaip [30 mėnesių nuo šios direktyvos
įsigaliojimo] jų kompetentingos institucijos pateiktų
Komisijai daugiateritorių licencijų teikimo padėties ir
pokyčių ataskaitą. Ataskaitoje visų pirma pateikiama
informacija apie tai, ar daugiateritorės licencijos siūlomos
atitinkamoje valstybėje narėje, ar kolektyvinio teisių
administravimo asociacijos laikosi šios direktyvos III antraštinės dalies
reikalavimų ir kaip naudotojai ir nevyriausybinės organizacijos,
atstovaujančios vartotojams, teisių turėtojams ir kitoms
suinteresuotosioms šalims, vertina šią paslaugą. 
5.           Remdamasi 4 dalyje
nurodytomis ataskaitomis ir pagal 2 ir 3 dalis surinkta informacija, Komisija
įvertina, kaip taikomi šios direktyvos III antraštinės dalies
reikalavimai. Prireikus remdamasi atitinkama konkrečia ataskaita, Komisija
svarsto papildomas priemones nustatytoms problemoms, jei tokių yra,
spręsti. Vertinime visų pirma atsižvelgiama į šiuos dalykus: 
a)      kolektyvinio teisių administravimo
asociacijų, kurios laikosi III antraštinės dalies reikalavimų,
skaičių;
b)      kolektyvinio teisių administravimo
asociacijų pagal 28 ir 29 straipsnius pasirašytų atstovavimo
susitarimų skaičių;
c)      valstybių narių repertuaro,
kuriam siūlomos daugiateritorės licencijos, dalį.
V antraštinė dalis
Ataskaitų teikimas ir baigiamosios nuostatos
41 straipsnis
Ataskaita
Komisija iki [5 metai po perkėlimo į
nacionalinę teisę laikotarpio pabaigos (data)] įvertina šios
direktyvos taikymą ir praneša Europos Parlamentui ir Tarybai apie šį
taikymą, įskaitant direktyvos poveikį tarpvalstybinių
paslaugų plėtrai ir kultūrų įvairovei, taip pat
prireikus būtinybę direktyvą persvarstyti. Prireikus Komisija
kartu su ataskaita pateikia pasiūlymą dėl teisės akto.
42 straipsnis
Perkėlimas į nacionalinę teisę
1.           Valstybės narės
užtikrina, kad įsigaliotų įstatymai ir kiti teisės aktai,
būtini, kad šios direktyvos būtų laikomasi ne vėliau kaip
nuo [12 mėnesių nuo šios direktyvos įsigaliojimo]. Jos
nedelsdamos pateikia Komisijai tų teisės aktų nuostatų
tekstus.
Valstybės narės, priimdamos tas
nuostatas, daro jose nuorodą į šią direktyvą arba tokia
nuoroda daroma jas oficialiai skelbiant. Nuorodos darymo tvarką nustato
valstybės narės.
2.           Valstybės narės
pateikia Komisijai šios direktyvos taikymo srityje priimtų
nacionalinės teisės aktų pagrindinių nuostatų tekstus.
43 straipsnis
Įsigaliojimas
Ši direktyva įsigalioja dvidešimtą
dieną po jos paskelbimo Europos Sąjungos oficialiajame leidinyje.
44 straipsnis
Adresatai
Ši direktyva skirta valstybėms
narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
I PRIEDAS
1.           20 straipsnio 2 dalyje
nurodytoje metinėje skaidrumo ataskaitoje teiktina informacija:
a)      finansinės ataskaitos, kurias sudaro
finansinių metų balansas arba turto ir įsipareigojimų
ataskaita, pajamų ir išlaidų ataskaita bei pinigų srautų
ataskaita;
b)      finansinių metų veiklos
ataskaita;
c)      kolektyvinio teisių administravimo
asociacijos teisinė ir valdymo struktūra;
d)      informacija apie subjektus, kurių
akcijų turi kolektyvinio teisių administravimo asociacija;
e)      informacija apie bendrą atlyginimo
sumą, per praėjusius metus išmokėtą 9 straipsnyje
nurodytiems asmenims, ir apie kitas jiems skirtas išmokas;
f)       2 punkte nurodyta finansinė
informacija; 
g)      speciali ataskaita dėl sumų,
atskaitytų socialinių, kultūros ir švietimo paslaugų
tikslais, panaudojimo.
2.           Metinėje skaidrumo
ataskaitoje teiktina finansinė informacija:
a)      Finansinė informacija apie pajamas
už teisių naudojimą pagal administruojamų teisių
kategorijas ir naudojimo pobūdį (pvz., transliavimas, naudojimas
internete, viešas atlikimas).
b)      Finansinė informacija apie
administravimo paslaugų ir kitų paslaugų, kurias kolektyvinio
teisių administravimo asociacija teikia teisių turėtojams,
sąnaudas, išsamiai aprašant bent šiuos dalykus:
i)        visas veiklos ir finansines
sąnaudas, išskaidytas pagal administruojamų teisių kategorijas,
paaiškinant netiesioginių sąnaudų paskirstymo metodą; 
ii)       veiklos ir finansines sąnaudas,
išskaidytas pagal administruojamų teisių kategorijas ir susijusias
tik su teisių administravimo paslaugomis;
iii)      veiklos ir finansines sąnaudas,
susijusias su kitomis nei teisių administravimo paslaugos paslaugomis,
įskaitant socialines, kultūros ir švietimo paslaugas;
iv)      sąnaudoms padengti naudojamus
išteklius;
v)       atskaitymus iš pajamų už
teisių naudojimą, išskaidytus pagal administruojamų teisių
kategorijas ir naudojimo pobūdį, nurodant atskaitymo paskirtį,
pavyzdžiui, su teisių administravimu arba socialinėmis, kultūros
ar švietimo paslaugomis susijusios sąnaudos;
vi)      kolektyvinio teisių administravimo
asociacijos teisių turėtojams teikiamų administravimo
paslaugų ir kitų paslaugų sąnaudų procentinį
dydį, palyginti su atitinkamų finansinių metų pajamomis už
teisių naudojimą, pagal administruojamų teisių kategorijas.
c)      Finansinė informacija apie
teisių turėtojams mokėtinas sumas, išsamiai aprašant bent šiuos
dalykus: 
i)        visą teisių turėtojams
priskirtą sumą, išskaidytą pagal administruojamų
teisių kategorijas ir naudojimo pobūdį; 
ii)       visą teisių turėtojams
išmokėtą sumą, išskaidytą pagal administruojamų
teisių kategorijas ir naudojimo pobūdį;
iii)      mokėjimo dažnumą pagal
administruojamų teisių kategorijas ir naudojimo pobūdį;
iv)      visą teisių turėtojų
vardu surinktą, tačiau dar neišmokėtą sumą,
išskaidytą pagal administruojamų teisių kategorijas ir naudojimo
pobūdį, nurodant finansinius metus, kuriais šios sumos surinktos; 
v)       visą teisių turėtojams
priskirtą, tačiau dar nepaskirstytą sumą, išskaidytą
pagal administruojamų teisių kategorijas ir naudojimo
pobūdį, nurodant finansinius metus, kuriais šios sumos surinktos;
vi)      delsimo priežastis tais atvejais, kai
kolektyvinio teisių administravimo asociacija nepaskirstė ir
neišmokėjo sumų per 12 straipsnio 1 dalyje nustatytą
terminą.
d)      Informaciją apie santykius su
kitomis kolektyvinio teisių administravimo asociacijomis, aprašant bent
šiuos dalykus: 
i)        kapitalo judėjimą, iš
kitų kolektyvinio teisių administravimo asociacijų gautas ir
joms išmokėtas sumas, išskaidytas pagal teisių kategorijas, naudojimo
pobūdį ir kolektyvinio teisių administravimo asociacijas;
ii)       kitoms kolektyvinio teisių
administravimo asociacijoms mokėtinus administravimo mokesčius ir
kitus šioms kitoms asociacijoms skirtus atskaitymus iš pajamų už teisių
naudojimą, išskaidytus pagal teisių kategorijas ir kolektyvinio
teisių administravimo asociacijas;
iv)      kitoms kolektyvinio teisių
administravimo asociacijoms mokėtinus administravimo mokesčius ir
kitus atskaitymus iš kitų kolektyvinio teisių administravimo
asociacijų sumokėtų sumų, išskaidytus pagal teisių
kategorijas ir kolektyvinio teisių administravimo asociacijas;
v)       paskirstytas teisių turėtojams
sumas, gautas iš kitų kolektyvinio teisių administravimo
asociacijų, išskaidytas pagal teisių kategorijas ir kolektyvinio
teisių administravimo asociacijas.
3.           20 straipsnio 3 dalyje
nurodytoje specialioje ataskaitoje teiktina informacija:
a)      sumos, per finansinius metus surinktos
socialinių, kultūros ir švietimo paslaugų tikslais, išskaidytos
pagal administruojamų teisių kategorijas ir naudojimo
pobūdį;
b)      šių sumų panaudojimo
paaiškinimas, išskaidant jas pagal paskirtį.
II PRIEDAS
AIŠKINAMIEJI
DOKUMENTAI
Pagal 2011 m. rugsėjo 28 d.
Bendrą valstybių narių ir Komisijos politinį
pareiškimą dėl aiškinamųjų dokumentų valstybės
narės pagrįstais atvejais įsipareigojo prie pranešimų apie
perkėlimo į nacionalinę teisę priemones pridėti
vieną ar daugiau dokumentų, kuriuose paaiškinamos direktyvos sudėtinių
dalių ir nacionalinių perkėlimo į nacionalinę
teisę priemonių atitinkamų dalių sąsajos.
Šios direktyvos atžvilgiu Komisija laikosi
nuomonės, kad tokių dokumentų perdavimas yra pagrįstas
dėl tokių priežasčių:
Direktyvos ir susijusio sektoriaus
sudėtingumas
Kolektyvinis autorių teisių
administravimas yra sudėtinga veikla. Taip administruojamos ne tik
teisės naudoti kūrinius internete, bet ir teisės naudoti
kūrinius įprastais būdais ne internete. Ši veikla susijusi su
autorių teisėmis, taip pat su atlikėjų, leidėjų,
prodiuserių ir transliuotojų teisėmis. Ja užsiima įvairių
rūšių kolektyvinio teisių administravimo asociacijos – nuo
didžiulių autorių teises administruojančių asociacijų
iki mažesniųjų, kurios renka atlygį už kopijavimą arba
teisių perpardavimą. Šiame procese dalyvauja įvairūs
suinteresuotieji asmenys: ne tik teisių turėtojai, bet ir komerciniai
naudotojai, įsigyjantys licencijas iš kolektyvinio teisių
administravimo asociacijų.
Nors autorių teisėms ir
gretutinėms teisėms taikomi Europos lygmens teisės aktai,
kolektyvinis teisių administravimas ES teisės aktais bus
reguliuojamas pirmą kartą. Dėl šia direktyva siūlomos
visapusiškos teisinės sistemos dauguma kolektyvinio teisių
administravimo asociacijas reguliuojančių nacionalinių
teisės aktų turės būti iš esmės pakeisti. 
Be to, direktyvos pavadinimas, kuriame minimas
daugiateritorių licencijų naudoti muzikos kūrinius internete
teikimas, reguliavimo požiūriu yra visiška naujovė. Nė vienoje
valstybėje narėje nėra teisės aktų, kuriais
reglamentuojamos tokios rūšies licencijos. 
Direktyvoje numatytos taisyklės taip pat
darys poveikį nacionaliniams įstatymams, susijusiems su
ginčų sprendimu. 
Kuriant šią naują teisinę
sistemą, reikės laikytis struktūrinio požiūrio
prižiūrint perkėlimą į nacionalinę teisę. Kadangi
tam tikroms direktyvos dalims įgyvendinti trūksta nacionalinės
teisėkūros arba reguliavimo patirties, Komisijai labai svarbu gauti
perkėlimo į nacionalinę teisę dokumentus, kuriuose
valstybės narės paaiškintų, kaip jos įgyvendino
naująsias nuostatas. Be tinkamos struktūros aiškinamųjų
dokumentų Komisijos gebėjimas prižiūrėti
perkėlimą į nacionalinę teisę smarkiai sumenktų. 
Derėjimas ir tarpusavio ryšys su
kitomis iniciatyvomis
Direktyva išlieka minimalaus suderinimo
teisės aktu ir valstybės narės gali kolektyvinio teisių
administravimo asociacijoms nustatyti griežtesnius ir (arba) išsamesnius
reikalavimus nei numatytieji direktyvoje. Svarbu, kad Komisija turėtų
galimybę palyginti įvairiose valstybėse narėse po
direktyvos įgyvendinimo susiklosčiusią padėtį ir taip
tinkamai atlikti Sąjungos teisės aktų taikymo priežiūros
užduotį. Be to, direktyvoje numatyta persvarstymo išlyga, todėl, kad
galėtų surinkti visą aktualią informaciją apie
šių taisyklių veikimą, Komisijai reikia turėti
galimybę stebėti direktyvos įgyvendinimą nuo pat
pradžių.
Kolektyvinio teisių administravimo
asociacijos privalo laikytis nacionalinių reikalavimų pagal
Paslaugų direktyvą (2006/123/EB). Joms turėtų būti
sudarytos galimybės nevaržomai teikti paslaugas tarpvalstybiniu mastu, kad
galėtų atstovauti kitose valstybėse narėse gyvenantiems
arba įsisteigusiems teisių turėtojams arba teikti licencijas
kitose valstybėse narėse gyvenantiems arba įsisteigusiems
naudotojams. 
Be to, šios asociacijos privalo laikytis
Sutartyje nustatytų konkurencijos taisyklių. 
Todėl siekiant užtikrinti nacionalinių
taisyklių, kuriomis įgyvendinama siūloma direktyva,
derėjimą su Paslaugų direktyva ir konkurencijos
taisyklėmis, labai svarbu sudaryti sąlygas Komisijai stebėti ir
deramai peržiūrėti direktyvos perkėlimą į
nacionalinę teisę, remiantis reikalingais aiškinamaisiais
dokumentais. 
Administracinė našta 
Atsižvelgiant į direktyvos tikslus ir jos
dalyko naujumą, administracinė našta, tenkanti valstybėms
narėms dėl prašymo teikti aiškinamuosius dokumentus, nėra
neproporcinga. Be to, būtina sudaryti sąlygas Komisijai atlikti
Sąjungos teisės taikymo stebėjimo užduotį.
Remdamasi išdėstytais argumentais,
Komisija mano, kad siūlomos direktyvos atveju reikalavimas teikti
aiškinamuosius dokumentus yra proporcingas ir neviršija to, kas būtina
siekiant tikslo veiksmingai atlikti tikslaus direktyvos perkėlimo į
nacionalinę teisę priežiūros užduotį.
[1]               COM(2010) 245.
[2]               COM(2010) 2020. 
[3]               COM(2011) 206. 
[4]               COM(2011) 287. 
[5]               COM(2012) 225.
[6]               COM(2011) 942.
[7]               Žr. Žaliąją knygą dėl
audiovizualinių kūrinių platinimo internetu Europos
Sąjungoje: galimybės ir problemos kuriant bendrąją
skaitmeninę rinką. COM(2011) 427.
[8]               OL L 167, 2001 6 22, p. 10.
[9]               2001 m. gegužės 22 d. Europos Parlamento
ir Tarybos direktyva 2001/29/EB dėl autorių teisių ir
gretutinių teisių informacinėje visuomenėje tam tikrų
aspektų suderinimo (OL L 167, 2001 6 22), 2006 m.
gruodžio 12 d. Europos Parlamento ir Tarybos direktyva 2006/115/EB
dėl nuomos ir panaudos teisių bei tam tikrų teisių,
gretutinių autorių teisėms, intelektinės nuosavybės
srityje (OL L 376, 2006 12 27), 2001 m. rugsėjo 27 d.
Europos Parlamento ir Tarybos Direktyva 2001/84/EB dėl originalaus meno
kūrinio perpardavimo teisės autoriaus naudai (OL L 272, 2001 10 13),
1993 m. rugsėjo 27 d. Tarybos Direktyva 93/83/EEB dėl tam
tikrų autorių teisių ir gretutinių teisių
taisyklių, taikomų palydoviniam transliavimui ir kabeliniam
perdavimui, koordinavimo (OL L 248, 1993 10 6), 2009 m.
balandžio 23 d. Europos Parlamento ir Tarybos direktyva 2009/24/EB
dėl kompiuterių programų teisinės apsaugos (kodifikuota
redakcija) (OL L 111, 2009 5 5), 1996 m. kovo 11 d.
Europos Parlamento ir Tarybos direktyva 96/9/EB dėl duomenų
bazių teisinės apsaugos (OL L 77, 1996 3 27), 2006 m.
gruodžio 12 d. Europos Parlamento ir Tarybos direktyva 2006/116/EB
dėl autorių ir tam tikrų gretutinių teisių apsaugos
terminų (kodifikuota redakcija) (OL L 372, 2006 12 27),
2011 m. rugsėjo 27 d. Europos Parlamento ir Tarybos direktyva 2011/77/ES,
kuria iš dalies keičiama Direktyva 2006/116/EB dėl autorių ir
tam tikrų gretutinių teisių apsaugos terminų
(OL L 265, 2011 10 11).
[10]             OL L 276, 2005 10 21.
[11]             OL L 376, 2006 12 27.
[12]             Konsultacijos vyko nuo 2009 10 22 iki 2010 01 05.
[13]             Svarstymas įvyko 2010 04 23.
[14]             Žr. 5 išnašą.
[15]             Pvz., byla C-395/87 Ministere public prieš Jean-Louis
Tournier ir sujungtos bylos 110/88 ir 242/88 Francois Lucazeau ir kiti prieš
SACEM ir kitus, 2008 m. liepos 16 d. Komisijos sprendimas (CISAC)
(COMP/C2/38.698).
[16]             Valstybės narės gali nuspręsti labai mažoms
įmonėms netaikyti kai kurių reikalavimų. 
[17]             OL C..., ..., p. …
[18]             OL L 376, 2006 12 27,
p. 36.
[19]             OL L 276, 2005 10 21,
p. 54.
[20]             OL L 167, 2001 6 22,
p. 10.
[21]             OL L 281, 1995 11 23,
p. 31. 
[22]             OL L 157, 2006 6 9, p. 87.